
Περιπέτεια στη Χώρα των Ξωτικών 


Και μου το είχαν πει, να μην απομακρυνθώ πολύ 
από την κατασκήνωση... Τώρα θα ετοιμάζουν ήδη το 
δείπνο, έχοντας ίσως αρχίσει να συζητούν την αργοπο- 
ρία μου, ενώ εγώ βολοδέρνω εδώ και αρκετή ώρα 
ανάμεσα στις αμέτρητες βελανιδιές του δάσους. Όμως, 
έτσι ήμουν ανέκαθεν: Αδυνατώ να μείνω κάπου ακίνητη 
για πολλή ώρα· όπου κι αν βρίσκομαι, νιώθω την 
ανάγκη να εξερευνώ το μέρος από πέρα ως πέρα, 
ψάχνοντας ούτε κι εγώ δεν ξέρω τι... 

Τώρα, όμως, φοβάμαι πως έχω χαθεί για τα καλά, 
καθώς σουρουπώνει και το φως του ήλιου γίνεται όλο 
και πιο αδύναμο. Επιπλέον, έχω την εντύπωση ότι με 
κάθε βήμα ξεμακραίνω όλο και περισσότερο από το 
ξέφωτο όπου η παρέα έστησε το πρωί τις σκηνές. 

Σε μια στιγμή αναθαρρώ, καθώς το φως της 
δύσης λαμπυρίζει παιχνιδιάρικα ανάμεσα στις βαθυπρά- 
σινες φυλλωσιές. Σπεύδω προς τη λάμψη γεμάτη 
ανυπομονησία, ελπίζοντας να ξαναβρώ τους άλλους 
κάπου εκεί· όμως, τελικά σταματώ απότομα, με την 
αναπνοή κομμένη από κούραση κι έκπληξη: Μπροστά 
μου τώρα ξετυλίγεται ένα ατέλειωτο φιδογυριστό 
μονοπάτι, που φαίνεται να διασχίζει το δάσος σε βάθη 
άγνωστα και απίθανα. Το ακολουθώ μηχανικά, σα να 
μην έχω άλλη επιλογή. Νιώθω το χώμα μαλακό κάτω 
από τα πόδια μου, καθώς βαδίζω βιαστικά ανάμεσα 
στους ψηλούς κορμούς, όλο και βαθύτερα μέσα στο 
δάσος, ενώ ο δροσερός αέρας φουσκώνει τα μαλλιά 
μου. Οι ήχοι του φυσικού περιβάλλοντος -απόμακροι, 



σαγηνευτικοί, αλλά με μια υποψία απειλής- φθάνουν 
όλο και πιο ξεκάθαροι στ' αυτιά μου: ρυθμικά 
θροίσματα φύλλων, διαπεραστικά κρωξίματα πουλιών, 
απροσδιόριστα ουρλιαχτά ζώων, το μελαγχολικό 
σφύριγμα του ανέμου ανάμεσα στους κορμούς, όλα μια 
αρμονική μα παράδοξη συναυλία. 

Ξαφνικά, ένα πουλί με εντυπωσιακά κοκκινωπά 
φτερά και μακρύ λεπτό ράμφος εφορμά σαν σα'ίτα και 
προσγειώνεται καταγής, ακριβώς μπροστά μου. Βημα- 
τίζει νευρικά πέρα-δώθε, κόβοντάς μου το δρόμο, 
ώσπου αναχωρεί πετώντας μακριά. Ασυναίσθητα γυρίζω 
και παρακολουθώ την πτήση του, καθώς χάνεται 
ανάμεσα στα κατάφορτα με φύλλα κλαδιά. Για μία μόνο 
στιγμή, απόλυτη, ιονισμένη σιωπή απλώνεται παντού. 

Έπειτα συνειδητοποιώ εμβρόντητη ότι λίγα μέτρα 
απέναντι μου, εκεί ακριβώς όπου στεκόταν το πουλί, 
ορθώνεται μια τεράστια βελανιδιά με πολύ φαρδύ, 
γέρικο κορμό, που ξεχωρίζει πολύ πιο πάνω από τα 
υπόλοιπα δέντρα. Πώς είναι δυνατόν να μην την είχα 
προσέξει προηγουμένως; αναρωτιέμαι. Χοντρές ρίζες 
πλέκονται γύρω της χαμηλά στο έδαφος, σε αρκετή 
έκταση ολόγυρα· την προσοχή μου τραβάει ιδιαίτερα η 
σκοτεινή κουφάλα που ξεκινά από τη βάση του δέντρου 
και φθάνει μέχρι το ύψος μου. 

Πλησιάζω αργά, προσέχοντας να μη σκοντάψω σε 
καμιά ρίζα, και κοιτάζω διστακτικά μέσα· το μόνο που 
διακρίνω είναι σκοτάδι - μια μαυρίλα πυκνή και 
συμπαγής, που μοιάζει ν' αναδεύεται σαν ζωντανή, λες 
και με προσκαλεί να γνωρίσω τα μυστικά της. 
Κοντοστέκομαι και στρέφω το κεφάλι πίσω, θέλοντας 
ίσως να συγκρατήσω την εικόνα του φθινοπωρινού 
δάσους που με περιβάλλει, σαν μια ύστατη ανάμνηση 
από τον γνωστό μου κόσμο. Κάνω το πρώτο βήμα και 



περνώ μέσα· όλα σκοτεινιάζουν γύρω μου, πέφτω σε 
ίλιγγο, χάνομαι... 

Μόλις ανοίγω τα μάτια, ανακάθομαι αργά, σε 
παραζάλη ακόμη, και κοιτάζω ολόγυρα: Διαπιστώνω 
πως έχω καταλήξει σε μια εσωτερική κοιλότητα της γης, 
με διαμόρφωση μάλλον ασυνήθιστη: διαδοχικές, 
πέτρινες, λαξεμένες αψίδες στηρίζουν τη θολωτή 
οροφή · φυσικές λίθινες γέφυρες υψώνονται επιβλητικές 
πάνω από σκοτεινά χάσματα· βράχοι περίεργα τετρα- 
γωνισμένοι μπορεί να χρησιμεύουν σαν τραπέζια ή 
καθίσματα· σε μερικές γωνιές, διακρίνω μισάνοιχτα 
σεντούκια διαφόρων μεγεθών, που αστράφτουν υπνωτι- 
στικά στο λιγοστό φως. 

Με μια δεύτερη ματιά, ανακαλύπτω ότι δεν είμαι 
μόνη μου στη σπηλιά: Η υπόγεια αίθουσα βρίθει από 
πλάσματα που με παρατηρούν χωρίς να ζυγώνουν, 
γεμάτα απορία, ταραχή, ίσως και φόβο. Έχουν ύψος 
γύρω στο ένα μέτρο, μοιάζουν με παιδιά αλλά ξέρω πως 
δεν είναι· φορούν φαρδιά παντελόνια, μακριές μπλούζες 
με πλατιές δερμάτινες ζώνες και ψηλά, πλατύγυρα 
καπέλα. Κάποια μένουν σιωπηλά, άλλα έχουν σχηματί- 
σει πηγαδάκια και κουβεντιάζουν χαμηλόφωνα δείχνο- 
ντάς με κάθε τόσο με το δάχτυλο, άλλα μιλούν ζωηρά 
με μελωδικές φωνές, άλλα τρέχουν πέρα-δώθε νευρικά. 

Μετά από αρκετή ώρα αναταραχής, μια εύθραυ- 
στη γαλήνη επικρατεί. Ένα από αυτά τα όντα -δεν έχω 
καμιά αμφιβολία για το τι είναι: ξωτικά!- παρουσιάζεται 
μπροστά μου πολύ διστακτικά, σχεδόν σπρωγμένο από 
τα υπόλοιπα. Φοράει καφετί παντελόνι, κόκκινη 
μπλούζα και φαρδιά μαύρη ζώνη με χρυσή αγκράφα. 
Στο κεφάλι έχει ένα μεγάλο μαύρο καπέλο, που μόλις 
δεν του πέφτει στα μάτια. Στην πλάτη του κρέμεται 



χαριτωμένα ένα σκουροπράσινο δισάκι. 

“Έλα! Υπάρχει κάτι που πρέπει να δεις”, με προσκαλεί 
με καμπανιστή φωνή και με τραβάει απ' το χέρι, οπότε 
αναγκάζομαι να σηκωθώ και να το ακολουθήσω αρκετή 
απόσταση, μέχρι την έξοδο της σπηλιάς. 

Στεκόμαστε τώρα οι δυο 
μας πάνω σ' έναν κακο- 
τράχαλο βράχο, απ' όπου 
αγναντεύω μια κόκκινη 
έρημο διάσπαρτη με πα- 
ράδοξα συμπλέγματα πέ- 
τρινων όγκων - ορισμένοι 
σχηματισμοί διακλαδίζο- 
νται σε απίθανη έκταση. 
Πέρα μακριά, στον ορίζο- 
ντα, ένα ηφαίστειο αχνίζει 
ξεφυσώντας σταχτόκυα- 
νους καπνούς στον ρόδινο 
ουρανό. Ο ανατέλλων 
ήλιος μόλις που διακρίνε- 
ται πίσω από ένα λεπτό 
νεφελώδες στρώμα, που 
απλώνεται σε ολόκληρο τον ουρανό. 

Κατηφορίζουμε προς τα δεξιά, όπου οι βράχοι 
έχουν λαξευτεί για να καταλήξουν σε μια ασύμμετρη 
σκάλα χαραγμένη άτσαλα πάνω στην πέτρα. Το ξωτικό 
κατεβαίνει χοροπηδώντας με χαρακτηριστική άνεση, 
ενώ εγώ καθυστερώ διαρκώς, προσπαθώντας να στηρι- 
χθώ προσεκτικά πότε στον έναν βράχο, πότε στον άλλο. 
Μόλις πατάω επιτέλους στην κόκκινη άμμο της ερήμου, 
ο οδηγός μου αφήνει έναν αναστεναγμό ανακούφισης. 

Για αρκετή ώρα περπατάμε προς τα ανατολικά, 
ώσπου σταματάμε μπροστά σ' έναν στενό, άγριο 




ποταμό, που είναι καλά κρυμμένος πίσω από βραχώδεις 
λόφους κι εντελώς αθέατος από το στόμιο της σπηλιάς. 
Η άμμος στις όχθες είναι σταχτιά σαν καμμένη γη, ενώ 
το νερό ρέει μελανό, γλοιώδες, κολασμένο. 

“Υπάρχει μόνον ένας τρόπος για να καθαρίσει ξανά ο 
Ποταμός της Ζωής”, λέει τότε ο συνοδός μου. “Πρέπει 
κάποιος από τον πάνω κόσμο να φέρει νερό από την 
Άχρονη Πηγή και να το ρίξει στο ποτάμι. Εσύ ίσως να 
τα καταφέρεις”, συμπληρώνει διστακτικά. 

Συνεχίζοντας την εξαντλητική πεζοπορία μας 
στην καυτή, άλικη έρημο, το ξωτικό με οδηγεί τελικά 
μπροστά σ' ένα τεράστιο σύμπλεγμα βράχων, που 
φαντάζουν αλλόκοτα λαξεμένοι από αιώνες πύρινων 
ανέμων. Η αναρρίχηση δεν παρουσιάζει ιδιαίτερη 
δυσκολία στην αρχή, σταδιακά όμως η κλίση της 
πλαγιάς γίνεται απότομη κι επικίνδυνη, ιδίως για μένα. 
Το ξωτικό χοροπηδά άνετα από πέτρα σε πέτρα, ενώ 
εγώ δυσκολεύομαι όλο και περισσότερο με κάθε βήμα. 
Κάπου-κάπου ο συνοδός μου στέκεται και χτυπά τα 
χέρια του ανυπόμονα, μέχρι να τον προφθάσω. 

Λίγο αργότερα, αφού έχουμε περάσει σε μια 
κατηφορική πλαγιά, παρατηρώ λεπτούς υδάτινους 
πίδακες που αναβλύζουν ανάμεσα στους καμπυλωτούς 
βράχους. Το τρεχούμενο νερό στραφταλίζει πάνω στα 
ομοιόμορφα διαβρωμένες πέτρες, που ιριδίζουν μαγευ- 
τικά σε όλα τα χρώματα του ουράνιου τόξου. Παραλίγο 
να χάσω την ισορροπία μου πηδώντας αδέξια πάνω σ' 
έναν λείο, πορτοκαλόχρωμο λιθάρι, απ' όπου ξεπηδά 
ακόμα ένα ρυάκι που ενώνεται ορμητικό με τα 
υπόλοιπα, για να σχηματίσει τελικά έναν ενιαίο χαμηλό 
καταρράχτη, λίγο πιο κάτω. 

Τρέχοντας πάντα πίσω από το βιαστικό ξωτικό, 
πρέπει τώρα να διασχίσω μια φυσική πέτρινη γέφυρα 



που στεφανώνει ένα βαθύ χάσμα που φιδογυρίζει 
ανάμεσα στα μυτερά βράχια. Περνώ απέναντι, με πέντε- 
έξι βιαστικές δρασκελιές, ισορροπώντας με δυσκολία. 

Με αρκετή ανακούφιση διαπιστώνω πως η αντι- 
κρινή πλευρά είναι πιο βατή χάρη στις κατακόρυφες, 
λίθινες προεξοχές που μου χρησιμεύουν σαν στήριγμα, 
και πιο γραφική χάρη στα απαλά χρώματα και τους 
αρμονικούς σχηματισμούς της πέτρας. Το ξωτικό 
εξακολουθεί να σταματά κάθε τόσο για να με περιμένει 
χτυπώντας τα χέρια, απορώντας ακόμη με τη βραδύτητά 
μου. 


Κάποτε φθάνουμε επιτέλους κάτω, στους πρόπο- 
δες του βραχώδους λόφου, μ' ένα τελευταίο άλμα που 
αποδεικνύεται πολύ ψηλό για μένα: σωριάζομαι 
άγαρμπα καταγής και το ξωτικό σκάει στα γέλια. 
Πετάγομαι όρθια, ξεσκονίζω βιαστικά τα ρούχα μου κι 
έπειτα μένω άναυδη, καθώς μπροστά στα μάτια μου 
ξετυλίγεται μια φαντασμα- \ 
γορία: Ο κρυστάλλινος κα- 
ταρράχτης της Άχρονης Πη- 
γής ερωτοτροπεί με τους 
γυαλιστερούς, μενεξεδένι- 
ους βράχους, πέφτοντας με ^ 
ορμή μέσα σε τρεις κλίμα- ** 
κωτές λίμνες. Η χαμη- 
λότερη από αυτές σχημα- 
τίζει μια κρυστάλλινη ημι- 
σέληνο, περικλεισμένη προ- 
στατευτικά σε δυο συμμε- 
τρικές προεξοχές του λόφου, 
σαν τις δαγκάνες ενός γι- 
γάντιου, απολιθωμένου κάβουρα. 



Το υπόκωφο βουητό του καταρράχτη αντηχεί στ' 
αυτιά μου μονότονο κι επίμονο, σαν αγγελιαφόρος 
τρομερών, ανείπωτων μυστικών. Ψυχή ζώσα δεν 
φαίνεται πουθενά, ωστόσο μια ανεξήγητη ανησυχία με 
ωθεί να εγκαταλείψω τον ρεμβασμό μου και αφήνω το 
βλέμμα μου να πλανηθεί ολόγυρα: Δεν ξέρω γιατί, μα 
έχω την εντύπωση ότι κάθε μας κίνηση παρακολου- 
θείται από αόρατα μάτια που έχουν αντιληφθεί την 
εισβολή στην προαιώνια πατρίδα τους, περιμένοντας το 
επόμενο βήμα μας με ψύχραιμη υπομονή... 

Κάποια στιγμή την εντοπίζω και αυθόρμητα 
σπεύδω κοντά της: υπάρχει μια νεαρή κοπέλα εκεί, 
γονατισμένη πλάι στην χαμηλότερη από τις κλιμακωτές 
λίμνες. Κι όμως, είμαι βέβαιη ότι πριν από λίγο εκεί δεν 
ήταν κανένας... Φορά μακρύ, ολοπόρφυρο, ριχτό 
φόρεμα κι εβένινο, σκαλιστό στέμμα στα κατάξανθα 
μαλλιά της. Είναι πανέμορφη αλλά μοιάζει με μάγισσα , 
σκέφτομαι κι ένα κρύο ρίγος με διαπερνά. Δεν δείχνει 
να μας προσέχει καθώς χαράζει με τα δάχτυλά της 
παράξενα ιδεογράμματα πάνω στην λευκή άμμο της 
όχθης, γύρω από μια κομψή αλαβάστρινη κύλικα. Η όλη 
σκηνή αποπνέει μια απόκοσμη γοητεία, που αιχμα- 
λωτίζει ύπουλα την προσοχή μου για μερικές κενές 
στιγμές. 

Τότε, η κοπέλα στρέφει προς το μέρος μου. Τα 
τεράστια, μαβιά μάτια της με καρφώνουν διαπεραστικά, 
μου είναι αδύνατον να σαλέψω. Δεν μιλά, όμως ακούω 
μέσα μου την υποβλητική φωνή της να μου αναγγέλλει 
αινιγματικά: “Όσοι διψούν για δικαιοσύνη, πεθαίνουν 
δαμασμένοι!” Αμέσως ταράζομαι, νιώθω πως πρέπει 
κάτι ν' απαντήσω μα δεν έχω ιδέα τι... 

Στο μεταξύ, η ατμόσφαιρα σκοτεινιάζει απότομα 
κι ένας ψυχρός άνεμος φυσάει βίαιος, ενώ ολόκληρος ο 



ουρανός σκεπάζεται γοργά από ένα κατάμαυρο 
σύννεφο, που φαντάζει σαν πετρωμένο. Για λίγα 
δευτερόλεπτα κάθομαι και το κοιτάζω κατάπληκτη, 
χωρίς να μπορώ να σκεφθώ τίποτα. Ξάφνου, το πέτρινο 
σύννεφο γεμίζει ρωγμές· μερικά μαύρα κομμάτια 
αποσπώνται και πέφτουν παραπέρα. Πολύ σύντομα θα 
βρέχει μαύρους βράχους, συνειδητοποιώ με τρόμο, ενώ 
το ξωτικό αναρριγά δίπλα μου και ακούω τα δόντια του 
τρίζουν από τρόμο. Τότε, χωρίς καν να κατανοήσω πώς, 
αποκρίνομαι αυθόρμητα: 4 Όσοι τρέφονται με όνειρα, 
δεν πεινούν ποτέ!” 

Την ίδια στιγμή, πλήθος χρυσές ηλιαχτίδες 
διαπερνούν το μαύρο σύννεφο που δεν είναι πέτρινο 
πια, καθώς διαλύεται σαν καπνός, το ίδιο γοργά όπως 
σχηματίστηκε. Η ατμόσφαιρα καθαρίζει, ο άνεμος 
κοπάζει, οι βράχοι και ο καταρράχτης λάμπουν στο 
καινούργιο φως, ενώ τα ιδεογράμματα γύρω από την 
κύλικα έχουν σβηστεί από την άμμο. 

Οι επόμενες, παγωμένες στιγμές μοιάζουν να 
διαρκούν μια αιωνιότητα· ύστερα, με μια απαλή, 
χορευτική κίνηση, η μάγισσα σηκώνει την κύλικα στα 
χέρια της, τη γεμίζει νερό και μου την παραδίδει. 
Αμέσως μετά, η μορφή της γίνεται όλο και πιο διάφανη 
ώσπου εξαφανίζεται εντελώς, ενώ εγώ μένω εμβρό- 
ντητη, ανήμπορη να συνειδητοποιήσω τι έχει μόλις 
συμβεί. Μόλις που νιώθω τα πόδια μου να βουλιάζουν 
ελαφρά στην κάτασπρη άμμο που χάνεται μέσα σε μια 
γαλακτερή καταχνιά στο βάθος, λες και ο κόσμος 
τελειώνει εκεί... 

Το ξωτικό, που το είχα ξεχάσει τελείως στο 
μεταξύ, ξαναχτυπά δυνατά τα χέρια του - αυτή τη φορά 
όχι με αποδοκιμασία αλλά με θαυμασμό. “Έχεις ισχυρό 
πνεύμα”, μου λέει, “πολύ ισχυρό!”. Έπειτα πετάγεται 



σαν ελατήριο, μου αρπάζει την κύλικα από τα χέρια και 
την τακτοποιεί βιαστικά μέσα στο δισάκι του. “Εδώ θα 
είναι πιο ασφαλής”, εξηγεί με ζωηρή φωνή και ξεκινά 
πρώτος για το δρόμο το γυρισμού. 

Δεν αργώ να διαπιστώσω πως ούτε τώρα γλιτώνω 
το περιπαιχτικό χειροκρότημα του συνοδού μου κάθε 
τόσο καθώς, προς μεγάλη μου έκπληξη, η αναρρίχηση 
στα βράχια έχει τώρα δυσκολέψει αρκετά -κυρίως για 
μένα. Θέλω να πιστεύω ότι αυτό οφείλεται στην 
κούραση -ή μήπως κάτι άλλο είναι που έχει αλλάξει; 

Όσο περνά η ώρα, τόσο πείθομαι πως ορισμένοι 
βράχοι έχουν μεταβάλει το σχήμα ή και τη θέση τους, 
ενώ τα χρώματα του τοπίου φαντάζουν όλο και πιο 
σκούρα, πιο γήινα. Ο ρόδινος θόλος του ουρανού βαθ- 
μιαία αποκτά μια πορφυρένια, ύστερα μαβιά απόχρωση 
και η λαύρα της ερήμου δίνει τη θέση της σε δροσιά, 
που σύντομα γίνεται κρύο τσουχτερό. Μετά από λίγο 
σταματάμε και κοιταζόμαστε με αμοιβαία απορία, 
καθώς το περιβάλλον μας φαίνεται εντελώς άγνωστο, 
ενώ ο αέρας φυσά με μανία, σηκώνοντας σύννεφα 
σκόνης που στροβιλίζονται γύρω μας απειλητικά. 

“Δεν μου αρέσει αυτό. Μήπως πήραμε λάθος δρόμο;” 
ρωτώ, μα ο οδηγός μου σηκώνει αδιάφορα τους ώμους 
και συνεχίζει να σκαρφαλώνει στην απότομη πλαγιά, 
στενάζοντας απογοητευμένος. Αναγκαστικά τον ακο- 
λουθώ, αν και δεν βρίσκω πια νόημα... 

Γρήγορα αρχίζω να χάνω την υπομονή μου όταν 
υποψιάζομαι ότι διαρκώς κάνουμε κύκλους γύρω από 
τον ίδιο κατακόρυφο βράχο, στο κέντρο ενός στενού 
φαραγγιού που μοιάζει να γίνεται όλο και ψηλότερο σε 
κάθε μας πέρασμα. Εντελώς απροσδόκητα, ένας 
παράξενος, ψηλόλιγνος άνδρας με μαύρα ατίθασα 



μαλλιά και σχιστά μάτια εμφανίζεται μπροστά μας, σα 
να κρυβόταν όλη αυτή την ώρα πίσω από τον βράχο. 
Είναι ντυμένος με σκουρόχρωμη στολή, θυμίζει ξωτικό 
μα έχει το ύψος, την όψη και την αγριάδα ανθρώπινου 
πολεμιστή. Στα χείλη του έχει ένα σκληρό χαμόγελο, 
που δεν προμηνύει τίποτα καλό· στο δεξί του χέρι 
κραδαίνει απειλητικά ένα μακρύ, αστραφτερό σπαθί με 
χρυσοποίκιλτη λαβή. 

“Αυτό παραπάει! Θέλω να ξυπνήσω τώρα!” ψελίζω με 
απόγνωση, ενώ το ξωτικό τρέχει και κρύβεται πίσω μου 
με μια δρασκελιά, τρέμοντας από το φόβο του. 
“Ευχαριστώ πολύ!” του κάνω (πού βρίσκω την όρεξη 
για αστεία;) 

“Είσασταν αρκετά πονηροί για να πάρετε την Ιερή 
Κύλικα! Για να δούμε αν είστε άξιοι να την κρατήσετε!” 
φωνάζει τότε ο άγνωστος και αμέσως εφορμά εναντίον 
μας, με μια ισχυρή πολεμική κραυγή που μου κόβει το 
αίμα· μόλις που προφταίνω να παραμερίσω, καταφέρ- 
νοντάς του ταυτόχρονα ένα μάλλον αδύναμο χτύπημα 
με τον αγκώνα στην πλάτη, αρκετό όμως για να τον 
κάνει να προβληματιστεί (να η ευκαιρία να δω τι 
μαθαίνω στα μαθήματα καράτε εδώ και δυόμισι 
χρόνια!). Την επόμενη στιγμή, ένα δυνατό λάκτισμα με 
ρίχνει καταγής, πολλά μέτρα πιο πίσω, πλάι στο 
έντρομο ξωτικό που προσπαθεί να κρυφθεί όπως-όπως 
πίσω από τις πέτρες. 

“Δεν μου τα 'πες αυτά!” διαμαρτύρομαι πνιχτά. “Με τι 
έχουμε να κάνουμε αυτή τη φορά;” 

“Είναι ο Άρχοντας των Βασιλείων του Πόνου”, μου 
απαντά βιαστικά το ξωτικό. “Τρέφεται από τον πόνο 
των ζωντανών όντων! Δεν θα μας αφήσει να περά- 
σουμε!” καταλήγει με απόγνωση, ενώ ο εχθρός 
ετοιμάζεται να επιτεθεί ξανά. 



Μόλις που καταφέρνω ν' αποφύγω την κοφτερή 
λάμα, κατρακυλώντας παραπέρα με ενστικτώδεις, 
νευρωτικές κινήσεις. Το σπαθί του εχθρού πετά σπίθες 
καθώς χτυπά τις πέτρες δίπλα μου, ξανά και ξανά. 
Κάποτε πλησιάζει πολύ κοντά κι εγώ κατορθώνω να του 
κόψω τη φόρα με μια απότομη κλωτσιά στα πλευρά. 
Μια δεύτερη κλωτσιά παρασύρει το σπαθί από το χέρι 
του κι εκείνο -ευτυχώς!- καταλήγει μέσα σ' ένα βαθύ 
χάσμα ανάμεσα στα βράχια. Για μια στιγμή μόνο, ο 
εχθρός στρέφει και προσπαθεί να το εντοπίσει. Σχεδόν 
μπορώ ν' ακούσω τη σκέψη του: Κανείς δεν αφοπλίζει 
τον Άρχοντα των Βασιλείων του Πόνου... ύστερα γυρίζει 
και μου αναγγέλλει με αναπάντεχα ήρεμο ύφος: “Αυτή 
η μάχη μόλις τελείωσε. Η Ιερή Κύλικα δικαιωματικά 
σας ανήκει. Όμως, θα χρειαστεί ν' ανακαλύψετε άλλο 
μονοπάτι!” καταλήγει μ' ένα αινιγματικό χαμόγελο και 
αμέσως εξαφανίζεται μέσα σ' ένα γκρίζο, φασματικό 
σύννεφο καπνού, που μοιάζει σα να ξεπετάγεται μέσα 
από τους βράχους. 

Την επόμενη στιγμή, ένα άγριο μουγκρητό, που 
ακούγεται σα να 'ρχεται από παντού, σπάει βίαια την 
ιονισμένη σιγή. Ταυτόχρονα το έδαφος τραντάζεται από 
πανίσχυρο σεισμό που σείει βίαια τους βράχους και 
τους ξεκολλά από τη θέση τους. Το φαράγγι σχίζεται 
στα δυο και οι πλευρές του απομακρύνονται αφύσικα 
μεταξύ τους, τόσο που δεν διακρίνονται καν πίσω από 
τους πυκνούς στροβίλους χώματος και σκόνης που 
τινάζονται βίαια ως τον ουρανό. 

Όταν ο σεισμός σταματά και ξεκαθαρίζει κάπως η 
ατμόσφαιρα, σηκωνόμαστε διστακτικά στα πόδια μας, 
κοιτάζουμε ολόγυρα και διαπιστώνουμε πως δεν υπάρ- 
χει πια φαράγγι. Τα βράχια γύρω μας έχουν γίνει όπως 



πριν, πολύχρωμα και αστραφτερά, τώρα όμως κατα- 
λήγουν σε ψηλό γκρεμό απ' όπου είναι μάλλον αδύνατο 
να κατεβεί κανείς. Ο καταρράχτης της Άχρονης Πηγής 
δεν υπάρχει πια· στη θέση του έχουν εμφανιστεί 
πάμπολλα υδάτινα ρυάκια που κυλούν ορμητικά πάνω 
στα απόκρημνα βράχια. 

Το ξωτικό γονατίζει και παρατηρεί τα πετρώματα 
στην άκρη του γκρεμού, για να συμφωνήσει ότι όντως 
δεν υπάρχει πέρασμα από πουθενά. Απορώ παρακολου- 
θώντας τον ν' αφήνει το δισάκι του καταγής και να 
ψάχνει ανυπόμονα μέσα. “Κάπου εδώ πρέπει να 'ναι”, 
μονολογεί. “Επιτέλους, το βρήκα!” αναφωνεί τελικά με 
παιδικό ενθουσιασμό και μου παρουσιάζει ένα μικρό 
ξύλινο κόρνο, ενώ το καπέλο του πέφτει μπροστά στα 
μάτια. Το ανεβάζει νευρικά και αμέσως ξεκινάει να 
παίζει μια αργόσυρτη, μελαγχολική μα πανέμορφη 
μελωδία, που ταξιδεύει απαλά στον αέρα σαν ισχυρό, 
απόκοσμο κάλεσμα. Τότε, τα λεπτά υδάτινα ρυάκια που 
γκρεμίζονται αρμονικά πάνω στους κατακόρυφους 
βράχους αρχίζουν να αφρίζουν έντονα· χιλιάδες 
φυσαλίδες πετάγονται ολόγυρα, κάποιες από αυτές 
λικνίζονται στο ρυθμό της μουσικής και πλησιάζουν 
μεταξύ τους, ώσπου ενώνονται σε μια πολύ-πολύ 
μεγάλη, που έρχεται κι αιωρείται κοντά μας σα να μας 
περιμένει. Μένω εμβρόντητη μόλις βλέπω το ξωτικό να 
εισχωρεί άνετα μέσα στη φυσαλίδα, σπρώχνοντας 
μαλακά την επιφάνειά της! 

Το αλλόκοτο μεταφορικό μέσο πετά ψηλά στον 
χρυσορόδινο ουρανό, πάνω από την απέραντη, άλικη 
άμμο, αποκαλύπτοντας μας ολόκληρο το συγκλονιστικό 
πανόραμα από μαγευτικά λίθινα συμπλέγματα που 
ορθώνονται διάσπαρτα σε όλη την έκταση της ερήμου. 
Ύστερα από μερικά λεπτά, ο περίφημος Ποταμός της 



Ζωής αρχίζει να διακρίνεται από μακριά. 

Μόλις φθάνουμε στον προορισμό μας, η μαγική 
φυσαλίδα χαμηλώνει αργά· για ένα δευτερόλεπτο 
μονάχα, σταθεροποιείται σε ύψος ενός μέτρου περίπου 
από το έδαφος. Ξαφνικά, χωρίς καθόλου να το 
περιμένω, σπάει και πέφτω αδέξια καταγής -ακόμα μια 
φορά. Ο οδηγός μου, έχοντας προσγειωθεί ομαλότατα, 
γελάει πάλι μαζί μου (έτσι μου 'ρχεται να τον δείρω...). 

Κόσμος πολύς, ίσως ολόκληρος ο πληθυσμός των 
ξωτικών, έχει μαζευτεί και μας περιμένει στις όχθες του 
μαύρου ποταμού. Είναι όλοι τους σιωπηλοί, δεν ακούγε- 
ται ο παραμικρός ήχος. Ασυνήθιστα σοβαρός, ο συνοδός 
μου με πλησιάζει και μου παραδίδει την Ιερή Κύλικα. 

Ήλθε η ώρα: 

Με σταθερά βήματα 
προχωρώ ως την όχθη 
και γέρνω το δοχείο, 
όχι δίχως κάποιο 
δισταγμό. Μόλις το 
κρυστάλλινο νερό της 
Άχρονης Πηγής έρχε- 
ται σε επαφή με το 
σκοτεινό, μιαρό υγρό 
του Ποταμού της 
Ζωής, αυτό αρχίζει 
να βράζει έντονα 
υψώνοντας γκρίζους, 
πυκνούς, καπνούς μέ- 
χρι τον ουρανό. Μεγάλη αναταραχή, τρόμος επικρατεί 
ώσπου, μετά από λίγη ώρα, οι καπνοί καταλαγιάζουν. 

Με κομμένη την ανάσα, όλα τα ξωτικά συνω- 
στίζονται γύρω από το ποτάμι και παρατηρούν το νερό 
που ρέει τώρα στην κοίτη: διαυγές και λαμπερό σαν 




υγρό διαμάντι, διασχίζει κελαριστό όλη τη χώρα μέχρι 
τα πέρατα της ερήμου, μεταφέροντας παντού το μήνυμα 
της σωτηρίας. Σαν μία ψυχή, όλος ο λαός πανηγυρίζει. 

Το εξαγνισμένο νερό του Ποταμού της Ζωής 
συνεχίζει το ταξίδι του και πέρα από τη Χώρα των 
Ξωτικών, σε όλους τους γνωστούς και άγνωστους 
κόσμους του σύμπαντος, φθάνοντας κάποτε και στις 
χώρες των ανθρώπων. Νιώθω ότι και ο δικός μας 
κόσμος έχει ήδη αρχίσει να καθαρίζει από το μίασμα 
του Κακού: σιγά-σιγά όλα μεταβάλλονται, ανεπαίσθητα 
ακόμη αλλά αμετάκλητα, καθώς το νερό της Άχρονης 
Πηγής σύντομα θα έχει διαποτίσει τα πάντα... 



Η Σπηλιά της Λήθης 


Μετά από επίμονες αναζητήσεις σ' ένα ξεχασμένο 
ηλιακό σύστημα πέρα από τον αστερισμό της Ανδρο- 
μέδας, στέκομαι επιτέλους μπροστά στην περίφημη 
“Σπηλιά της Λήθης”, στη βορειότερη άκρη ενός 
πλανήτη που μια ανυπέρβλητη μαγεία έχει σκεπάσει με 
χιόνια και πάγους. Εδώ και πολλές χιλιετίες, οι ουρανοί 
της Γης έχουν ένα μόνιμο γκρίζο χρώμα, σχεδόν πάντα 
χιονίζει, απέραντοι παγετώνες έχουν εξαπλωθεί παντού 
- το κρύο είναι ο απόλυτος κυρίαρχος αυτού του 
κόσμου. 




Αισθάνομαι τα πόδια μου ασταθή και κρύα, 
καθώς πατώ σ' έναν από τους κρυσταλλιασμένους 
βράχους που φράζουν τον παγωμένο καταρράκτη μπρο- 
στά στην είσοδο της σπηλιάς. Πότε να ήταν άραγε η 
τελευταία φορά που πέρασε κάποιος μέσα από αυτά τα 
συμβολικά κάγκελα; αναρωτιέμαι, καθώς περνώ προσε- 
κτικά ανάμεσα από τις παγωμένες βέργες, ισορρο- 
πώντας με αρκετή δυσκολία πάνω στα γλιστερά 
βουναλάκια που έχουν διαμορφωθεί στην είσοδο. Σε 
ολόκληρο το γαλαξία η Σπηλιά της Λήθης θεωρείται 
στοιχειωμένη από άσαρκες οντότητες και ασύλληπτες 
μαγείες που περιφέρονται, παραπλανούν ή εξαφανίζουν 
τους παρείσακτους. 

Μόλις βρίσκομαι στο εσωτερικό του σπηλαίου, 
κοντοστέκομαι για μια στιγμή και παρατηρώ αφη- 
ρημένα το λευκό τοπίο απέξω, που φαίνεται ήδη ξένο 
και μακρινό. Προχωρώντας λίγα βήματα πιο μέσα, 
αντικρίζω παντού γύρω μου αμέτρητα μάτια, κίτρινα, 
λαμπερά και στρογγυλά, άλλα πιο μακριά, άλλα πιο 
κοντά, που παρακολουθούν αδιάλλειπτα την κάθε μου 
κίνηση καθώς οδεύω αργά προς το σκοτάδι. Να 'ναι 
μάτια ή τίποτε άλλο; Πότε μοιάζουν με πολύτιμες πέτρες 
σφηνωμένες στα μαύρα τοιχώματα, πότε φαίνονται σαν 
σταγόνες νερού που γυαλίζουν παραπλανητικά στο 
αδύναμο φως που τρυπώνει απέξω. Ξαφνικά, όλα μαζί 
αρχίζουν να κινούνται προς την ίδια κατεύθυνση, στο 
βάθος της σήραγγας που ανοίγεται μπροστά μου, σα να 
μου δείχνουν το δρόμο. 

Προχωρώντας βαθύτερα στην υγρή στοά, η πηχτή 
μαυρίλα του σκότους ανέλπιστα ξανοίγει: Τα βραχώδη 
τοιχώματα παίρνουν σταδιακά ένα χρώμα ιώδες, που 
σύντομα γίνεται βυσσινί ή κυανό, ύστερα άλικο ή 
πρασινογάλαζο, αργότερα πορτοκαλί ή χρυσοκίτρινο. 



Μια πανδαισία φωτεινών αποχρώσεων με περιστοιχίζει, 
όσο πλησιάζω την άκρη της σήραγγας. 

Κατεβαίνοντας τα τελευταία χωμάτινα σκαλο- 
πάτια, το δεξί μου χέρι αγγίζει ασυναίσθητα μια 
επιφάνεια απαλή, εύθραυστα λεπτή: αποδεικνύεται πως 
είναι ένα από τα πέταλα ενός τεράστιου, κρυστάλλινου 
ρόδου. Αφήνοντας το βλέμμα μου να περιπλανηθεί στο 
χώρο, μένω έκθαμβη αντικρίζοντας μια εντυπωσιακή 
αποικία σύμπλεγμα από παράδοξα, κρυστάλλινα άνθη, η 
οποία ξετυλίγεται σε απίθανη έκταση, μέχρι εκεί που 
φθάνει η ματιά μου. 

Μετά από μια γρήγορη εξερεύνηση, ανακαλύπτω 
μια οικογένεια από αλαβάστρινα γιγάντια χρυσάνθεμα, 
που είναι παραταγμένα όλα μαζί σε κύκλο. Τα πορτοκα- 
λόχρωμα πέταλά τους γέρνουν προς τα μέσα 
προστατευτικά, αφήνοντας αρκετό μέρος στο κέντρο 
ώστε να χωρά εκεί ένας άνθρωπος. Παρόλο που η 
εσωτερική φωνή μου με προειδοποιεί για κάποιον 
αδιόρατο κίνδυνο, μου είναι αδύνατο να αντισταθώ 
στον πειρασμό: επιλέγω το μεγαλύτερο από αυτά τα 
χρυσάνθεμα, στηρίζω τα χέρια μου στα πέταλά του και 
πηδώ μέσα. 

Στην αρχή η ζάλη είναι ανεπαίσθητη μα γρήγορα 
γίνεται ίλιγγος που δυναμώνει ολοένα... Αδυνατώ να 
κρατήσω τα μάτια μου ανοιχτά, δεν ξέρω πια πού 
βρίσκομαι, καρδιοχτυπώ με αγωνία, χάνω την αίσθηση 
του χρόνου... ώσπου ένα αναπάντεχο τράνταγμα με 
ξαφνιάζει και πετάγομαι όρθια, σε επιφυλακή. 

Τώρα έχω μεταφερθεί κάπου αλλού, σ' ένα μέρος 
που δεν θυμίζει καθόλου την αποικία των ανθεμωτών 
κρυστάλλων μα φαντάζει εξίσου αλλόκοτο και 
απρόβλεπτο: Στέκομαι στο μέσο ενός πολυγωνικού 



κτίσματος, που θυμίζει αρχαίο ναό της Άνοιξης: Τα 
ασημόλευκα, κοίλα τοιχώματα φωσφορίζουν σαν 
αλαβάστρινα στο λαμπερό φως που εισέρχεται θαρρετά 
από την θολωτή, πρισματική οροφή. Πανύψηλες 
μαρμάρινες στήλες σχηματίζουν ευρύχωρα αετώματα 
όπου φιλοξενούνται αληθινά λουλούδια, σε απίθανους 
συνδυασμούς ειδών και χρωμάτων. Για λίγες στιγμές 
μένω εκεί ακίνητη και απολαμβάνω μια μοναδική 
αίσθηση ενεργοποίησης. 



Ανάμεσα στους στύλους υπάρχουν σειρές από 
κοχυλιόσχημα παρτέρια κατάφορτα με άγνωστα, μαγευ- 
τικά άνθη που φουντώνουν και ξεχύνονται θαλερά στο 
αστραφτερό τυρκουάζ δάπεδο. Πλησιάζω κι ετοιμάζο- 
μαι ν' αγγίξω ένα από αυτά όταν μια ανδρική φωνή 
αντηχεί επιτακτική πίσω μου, σπάζοντας την εξωπραγ- 
ματική ησυχία του χώρου: “Πρόσεξε! Το καθένα τους 
οδηγεί σε άλλη διάσταση!” 

Γυρίζω και τον κοιτάζω ξαφνιασμένη. Είναι 
απίστευτος, όπως όλα όσα έχω συναντήσει από τότε που 
μπήκα στη Σπηλιά της Λήθης: τα πλούσια, ξανθοκόκ- 
κινα μαλλιά του φουσκώνουν σαν τους πύρινους 
καταρράκτες του Οφίρ· τα αμυγδαλωτά μάτια του 
λάμπουν σμαραγδένια σαν τα νερά της Άχρονης Πηγής· 
το δέρμα του είναι εξαίσια λευκό και λείο σαν τα 
αγάλματα της Θαυμαστής Πόλης. Η εφαρμοστή, 
κιτρινοπράσινη στολή του με τη φαρδιά χαλκόχρωμη 
ζώνη θυμίζει πρίγκηπα της μυθικής Ντυράοστα. Στη 
μέση του έχει δεμένο ένα γυρτό σπαθί μέσα σε 
ανάγλυφη, δερμάτινη θήκη. 

“Ποιος είσαι;” ρωτώ αλλά δεν παίρνω απάντηση. 

Για λίγα δευτερόλεπτα στέκομαι και τον 
παρατηρώ σαν μαγνητισμένη. Θα μπορούσε να είναι ο 
ιδανικός σύντροφος για μένα. Αν ήταν άνδρας. Αν ήταν 
άνθρωπος. Ξέρω ότι αυτό το πλάσμα δεν ανήκει στο 
ανθρώπινο είδος μα δεν με νοιάζει καθόλου. Εγώ τον 
θέλω. Και μάλιστα πολύ. 

Οι χαλκόχρωμες μπότες του αντηχούν δυνατά στο 
γυαλιστερό δάπεδο, καθώς τον ακολουθώ κατά μήκος 
της αψιδωτής διόδου που ανοίγεται μπροστά μας. Η 
στοά διαμορφώνεται από δυο παράλληλες σειρές 
μαρμάρινες κολώνες τυλιγμένες με ανθισμένες περικο- 



κλάδες, που μοιάζουν σα να ξεφυτρώνουν μέσα από την 
πέτρα και διακλαδίζονται αρμονικά σε ολόκληρη την 
οροφή. Είχαν δίκιο , συλλογίζομαι. Ασύλληπτες μαγείες 
περιφέρονται στη Σπηλιά της Λήθης... 

Κάποτε φθάνουμε σε μια κρυστάλλινη αίθουσα 
που το σχήμα της θυμίζει γιγάντια ρόδινη τουλίπα· πίσω 
από τις ημιδιάφανες πλάκες που αποτελούν τα τοιχώ- 
ματα, διακρίνονται αμέτρητα άνθη διαφόρων ειδών, 
μεγεθών και χρωμάτων, που καλύπτουν ολόκληρη την 
περίμετρο και την οροφή. Ήλιος δεν φαίνεται να μπαίνει 
από πουθενά, ωστόσο ένας απαλός φωτισμός διαχέεται 
ομοιόμορφα σε όλη την αίθουσα. Όσο για τον 
πανέμορφο άνδρα που άφησα να με οδηγήσει εδώ, έχει 
απλά εξαφανιστεί: Κοιτάζω ολόγυρα, δεν τον βλέπω 
πουθενά· νιώθω ένα σφίξιμο στην καρδιά αλλά δεν 
εκπλήσσομαι... 

Στο κέντρο του χώρου δεσπόζει ένας εντυπω- 
σιακός θρόνος φτιαγμένος από σκαλιστό σμάλτο, 
περίτεχνα διακοσμημένος με άσπρα, κόκκινα και μαβιά 
ρόδα. Εκεί είναι καθισμένη μια νεαρή γυναίκα σπάνιας 
ομορφιάς: τα μακριά, κατάξανθα μαλλιά της, στολι- 
σμένα με σμαραγδένιο στέμμα, ξεχύνονται σαν χρυσός 
καταρράκτης πάνω στο ψιλόλιγνο, σχεδόν φασματικό 
σώμα της. Το λευκό φόρεμα, μακρύ ως τους αστρα- 
γάλους, καταλήγει σε καμπυλωτά φύλλα κεντημένα στις 
άκρες με σχέδιο από βιολέτες. Τα χέρια της είναι 
κατάφορτα με εντυπωσιακά κοσμήματα που αστρά- 
φτουν εκθαμβωτικά σε κάθε της ανεπαίσθητη κίνηση. 
Τα μεγάλα, μαβιά μάτια της με καθηλώνουν με βλέμμα 
διεισδυτικό, αυστηρό, περιπαικτικό, ίσως απειλητικό. 
ς Ώστε τόλμησες να περάσεις το κατώφλι της Σπηλιάς 
της Λήθης και να φθάσεις, μάλιστα, μέχρι εδώ!” μου 
αναγγέλλει με μια παράξενη, σπηλαιώδη φωνή. 



“Δεν ήταν και τόσο δύσκολο”, μουρμουρίζω δήθεν 
θαρραλέα, ενώ ξαφνικά νιώθω να με πνίγει ο τρόμος. 
Κάτι είχα ακούσει για την επικίνδυνη μάγισσα που 
διαφεντεύει τη Σπηλιά της Λήθης, και μάλλον έπρεπε να 
είχα δώσει περισσότερη σημασία... 

“Μέχρι εδώ ήταν λοιπόν”, συνεχίζει η μάγισσα, 
μειδιώντας με διφορούμενο ύφος. “Τώρα σου ανοίγο- 
νται δύο δρόμοι: Αν με υπηρετήσεις επάξια για έναν 
χρόνο, θα γίνεις μαθήτριά μου. Αν όχι, θα πεθάνεις!” 

“Κι αν απλά επιλέξω να γυρίσω πίσω;” 

“Είναι πολύ αργά γι' αυτό, πολύ αργά!” μου απαντά με 
σαρδόνιο χαμόγελο -και ξέρω πως έχει δίκιο... 



Απόδραση από το 
Βασίλειο του Πόνου 


Μετά από πολύχρονες έρευνες σε ολόκληρο το 
Βασίλειο, έχω καταλήξει στην περιβόητη “Ξένη 
Περιοχή”, μια απόκρημνη οροσειρά πέρα από την 
έρημη Κίτρινη Κοιλάδα και πολύ μακριά από την 
Μεγάπολη. Εδώ και αιώνες, κανείς δεν τολμά να 
περιπλανηθεί σ' αυτές τις πλαγιές, κυρίως επειδή ο 
τόπος είναι πνιγμένος στη ραδιενέργεια. Ευελπιστώ ότι 
το ενεργειακό βραχιόλι που προμηθεύτηκα πρόσφατα 
στη μαύρη αγορά με προστατεύει επαρκώς - αλλά 
ακόμη κι αν δεν το κάνει, λίγο μ' ενδιαφέρει: Όπως και 
να 'χει, δεν θέλω ούτε μπορώ να ζήσω άλλο στο 
ασφυκτικό περιβάλλον της Μεγάπολης. Το μόνο που 
γυρεύω πια, είναι μια έξοδος... 

Έχω ανέβει αρκετά ψηλά όταν ασυναίσθητα 
σταματώ και για λίγες στιγμές αφήνω να μάτια μου να 
πλανηθούν ολόγυρα, στο άγριο πανόραμα από αφι- 
λόξενες βουνοκορφές που ξετυλίγονται πέρα από την 
Κίτρινη Κοιλάδα, μέχρι τον ορίζοντα. Οι περισσότερες 
είναι εντελώς γυμνές. Σε ορισμένες μονάχα διακρίνο- 
νται απομεινάρια από αρχαίες πόλεις. Είμαι εντελώς 
μόνη εδώ, σε ακτίνα πολλών χιλιομέτρων, ωστόσο κάθε 
τόσο κοιτάζω τριγύρω, με φόβο μήπως ανακαλύψω ότι 
με ακολουθούν. Εδώ και μέρες δεν έχω δει ψυχή, μα ο 
φόβος δεν λέει να φύγει. 

Μετά από μια ατέλειωτη και αρκετά επικίνδυνη 
ανάβαση, βρίσκομαι μπροστά σ' ένα πυκνό σύμπλεγμα 
από βάτα που μου κλείνουν το δρόμο για την κορυφή. 



Αυτό που ψάχνω, δεν μπορεί παρά να είναι πίσω τους , 
συλλογίζομαι και αρχίζω να τα καταστρέφω υπομονε- 
τικά με το όπλο λέηζερ που έχω αγοράσει επίσης από τη 
μαύρη αγορά. Παραμερίζοντας τους τελευταίους αγκα- 
θωτούς θάμνους που μου τρυπούν τα χέρια, έρχομαι 
αντιμέτωπη με μια βαριά, μεταλλική πόρτα που φράζει 
έναν τεράστιο κούφιο βράχο. Στενάζω με ανακούφιση, 
καθώς φαντάζομαι ότι μόλις έχω βρεί αυτό που γύρευα 
τόσο καιρό... 

Όχι χωρίς δισταγμό, χρησιμοποιώ το σκαλιστό 
πλατινένιο κλειδί που ανακάλυψα κρυμμένο σ' ένα 
παμπάλαιο σεντούκι στην ξεχασμένη πια Νεραϊδόχωρα. 
Αρχικά η πέτρινη αίθουσα φαίνεται σκοτεινή, υγρή, 
εντελώς άδεια. Διακρίνω μονάχα ένα λεπτό ρυάκι που 
διακλαδίζεται σε όλη την έκταση της αίθουσας και με 
παραξενεύει. Μία από τις αμέτρητες διακλαδώσεις 
οδηγεί σ' ένα τούνελ που χάσκει μαύρο απέναντι. 
Αποφασίζω να κατευθυνθώ προς τα εκεί· άλλωστε, δεν 
έχω άλλη επιλογή... 

Δεν αργώ να διαπιστώσω πως η στενή σήραγγα 
στον προθάλαμο μιας ανηφορικής διόδου. Το μέρος 
φαντάζει ζοφερό, απειλητικό, και μόλις που φωτίζεται 
από το αδύναμο φως το φαναριού μου. Οι παχιές σκιές 
που απλώνονται ολόγυρα ξυπνούν μέσα μου μυριάδες 
θαμμένους τρόμους. Μετά από λίγα αβέβαια βήματα, 
καταλήγω στην αρχή μιας περιστροφικής, ανισόπεδης 
σκάλας με χωμάτινα σκαλοπάτια, που είναι λαξεμένη 
πάνω στα τοιχώματα της στοάς. Κοιτάζω ψηλά μα δεν 
μπορώ να δω πού τελειώνει. Παρατηρώ μονάχα μια 
απαλή, ρόδινη φωταύγεια που διαχέεται από ψηλά. 

Ανεβαίνω προσεκτικά τα τριμμένα σκαλιά, ώσπου 
φθάνω στο τέρμα της διόδου. Μπροστά μου απλώνεται 



τώρα ένα πανέμορφο, κυκλικό σπήλαιο: πλήθος 
σταλακτίτες κρέμονται από την οροφή, λάμποντας σε 
διάφορα απαλά χρώματα· άλλοι τόσοι σταλαγμίτες 
ξεπροβάλλουν συμμετρικά πάνω στους βράχους που 
στεφανώνουν την ατάραχη λίμνη κάτω. Ολόγυρα 
διακρίνονται πλήθος σκοτεινές στοές, οι οποίες οδηγούν 
άγνωστο πού... 

Μια πέτρινη γέφυρα, αρκετά καλοφτιαγμένη, 
ενώνει την μια άκρη της αίθουσας με την άλλη. Αρχίζω 
να τη διασχίζω με αποφασιστικά βήματα. Φθάνοντας 
περίπου στη μέση, κοντοστέκομαι για λίγο και απολαμ- 
βάνω την άγρια ομορφιά του τοπίου, την απόλυτη 
ησυχία, την πρωτόγνωρη γαλήνη. Κι όμως, κάποιες 
στιγμές εξακολουθώ να έχω την ανησυχητική αίσθηση 
ότι σε αυτό τον ξεχασμένο τόπο δεν είμαι εντελώς 
μόνη... 

Συνεχίζω την πορεία μου ως την άλλη άκρη της 
γέφυρας και αρχίζω να επιθεωρώ τις σκοτεινές εισόδους 
μία προς μία, γυρεύοντας ίσως ένα σημάδι, κάτι που θα 
μου δείξει ποιό δρόμο να ακολουθήσω. Τότε, εντελώς 
ανέλπιστα, μπροστά σε μια από τις μαύρες στοές 
παρατηρώ ένα μικροσκοπικό αντικείμενο πεταμένο 
καταγής, κάτι που λογικά δεν έχει καμιά δουλειά εκεί: 
είναι ένα ξεραμένο, άλικο ροδοπέταλο. Χωρίς δεύτερη 
σκέψη, προχωρώ σ' εκείνη τη σήραγγα. 

Για αρκετή ώρα η εξερεύνηση αποδεικνύεται 
δύσκολη, άχαρη, μάλλον απογοητευτική, μέσα σ' εκείνη 
τη στενή γαλαρία όπου συχνά αναγκάζομαι να συρθώ 
για να περάσω - ώσπου τα χέρια μου χτυπούν πάνω σε 
λείο τοίχωμα! Για μερικά ατέλειωτα λεπτά ψηλαφώ το 
μέρος, ελπίζοντας να βρω ένα άνοιγμα και η αγωνία μου 
μεγαλώνει με κάθε άγγιγμα... 



Τότε, τα δάχτυλά μου σέρνονται πάνω σ' ένα 
επίμηκες, ανεπαίσθητο εξόγκωμα· το πέτρινο φράγμα 
αρχίζει να υποχωρεί αργά και η χαρά μου δεν 
περιγράφεται! Μια (μυστική;) κρύπτη αποκαλύπτεται 
καθώς ο τοίχος γυρίζει αργά, και ξαφνικά βρίσκομαι 
μέσα σ' ένα φωτεινό, πολυγωνικό δωμάτιο: Ολόγυρα 
υπάρχουν μεγάλα καφασωτά παράθυρα, απ' όπου 
μπαίνει άπλετο ηλιακό φως. Οι τοίχοι είναι καλυμμένοι 
με χοντρά ξύλινα ράφια, κατάφορτα με παμπάλαια 
δερματόδετα βιβλία και παράδοξα σύνεργα που δεν 
μπορώ να φανταστώ σε τι χρησιμεύουν. Στο κέντρο του 
δωματίου είναι κατασκευασμένη μια εστία αναμμένης 
φωτιάς. Ο γκριζογάλανος καπνός υψώνεται κυμμα- 
τιστός και βγαίνει έξω, από ένα κυκλικό άνοιγμα στο 
μέσο της γυάλινης, θολωτής οροφής. 

Αρχικά διστάζω μα δεν μπορώ ν' αντισταθώ: 
πλησιάζω το πιο κοντινό ράφι και παίρνω στα χέρια μου 
ένα ογκώδες βιβλίο. Το εξώφυλλο είναι φτιαγμένο από 
σκούρο γκρίζο δέρμα, οι σελίδες κιτρινισμένες από την 
πολυκαιρία, τα ιδεογράμματα και τα σχεδιαγράμματά 
του εντελώς ακατανόητα. Νιώθω την απογοήτευση να 
με τυλίγει, καθώς ήλπιζα ότι ίσως να έβρισκα στις 
σελίδες του ανείπωτα μυστικά, μυστικά που να οδηγούν 
σε μια έξοδο από το Βασίλειο... 

“Επιτέλους! Τόσο καιρό περίμενα!” ακούω μια βροντε- 
ρή φωνή να αντηχεί στο χώρο. 

Αυτόματα παρατάω το βιβλίο στη θέση του, 
σηκώνω το κεφάλι ξαφνιασμένη και αντικρίζω απέναντι 
μου την λεπτή σιλουέτα ενός ηλικιωμένου μάγου, που 
με καθηλώνει με αυστηρό βλέμμα. Έχει άσπρη μακριά 
γενειάδα και φορά τα χαρακτηριστικά μαβιά ρούχα των 
(μυθικών;) μάγιστρων. Κι όμως, θα ορκιζόμουν πως 
όταν έφθασα εδώ, το δωμάτιο ήταν εντελώς άδειο... 



“Αφού κατάφερες να με βρεις, είναι θέλημα της μοίρας 
να ξανασυναντηθούμε!” μου κάνει αινιγματικά. Να 
ξανασυναντηθούμε; Τι εννοεί; απορώ. “Αλλά δεν έπρεπε 
να έλθεις εδώ!” καταλήγει με φωνή βροντερή, που μου 
παγώνει το αίμα στις φλέβες. 



Την επόμενη στιγμή, το δωμάτιο γεμίζει μαυ- 
ροφορεμένους στρατιώτες, άγρυπνους φρουρούς του 
Βασιλείου, οι οποίοι διατάζουν “Ακίνητοι!” (ή 
"Ακίνητη";) και (μας) σημαδεύουν με τα τρομερά 
ακτινοβόλα όπλα τους. Δυστυχώς, οι χειρότεροι φόβοι 
μου έχουν μόλις επαληθευτεί: Πράγματι κάποιοι με 
ακολουθούσαν σε όλο το δρόμο μέχρι εδώ, μένοντας 
πάντα αθέατοι και αθόρυβοι. Και ξαφνικά συνειδη- 
τοποιώ ότι είμαι εντελώς μόνη μαζί τους: Ο γέρο- μάγος 
έχει εξαφανιστεί στο πουθενά, το ίδιο και τα βιβλία και 
τα σύνεργα, αφήνοντας τα ξύλινα ράφια εντελώς άδεια 
και μουχλιασμένα... 

Μου είναι πολύ δύσκολο να υπολογίσω πόσος 
καιρός έχει περάσει, ούτε θέλω να θυμάμαι όσα έχουν 
συμβεί στο μεταξύ. Σήμερα όμως είναι η μέρα της 
εκτέλεσης και μ' έχουν μόλις οδηγήσει μπροστά σε μια 


“οιιΜίοΐΐο”: Πρόκειται για μυστηριώδη, σκοτεινά 
ανοίγματα μικρής διαμέτρου αλλά άπειρου βάθους, τα 
οποία κανείς δεν ξέρει πότε, πώς, ή από ποιούς 
κατασκευάστηκαν εκεί όπου τώρα στέκει η κεντρική 
πλατεία της Μεγάπολης. Εκεί μέσα ρίχνονται όσοι 
θεωρούνται επικίνδυνοι για την ομαλή τάξη πραγμάτων. 
Το μόνο που μου μένει να κάνω τώρα, είναι να ρίξω μια 
τελευταία ματιά στον κόσμο που αποχαιρετώ για πάντα: 
απέραντα δάση από γιγάντιες, μεταλλικές κατασκευές 
που υψώνονται απειλητικές στον γκρίζο από το νέφος 
ουρανό - τερατουργήματα που οι άνθρωποι με 
υπερηφάνεια αποκαλούν “τεχνολογικό πολιτισμό”. 

Μια παγερή ανδρική μορφή, τυλιγμένη με 
σκουρόχρωμα ενδύματα, με πλησιάζει με κινήσεις τόσο 
συγκρατημένες, ώστε θυμίζουν ανδροειδές. Τα χαρακτη- 
ριστικά του προσώπου του, βυθισμένα μέσα σε μια 
μαύρη κουκούλα, μόλις που διακρίνονται στην καταχνιά 
της αυγής. Ωστόσο, νιώθω το βλοσυρό βλέμμα του να 
με καρφώνει γεμάτο αποστροφή. 

4 Έχεις διαπράξει το υπέρτατο αδίκημα της αχαριστίας, 
και μάλιστα πολλές φορές”, μου αναγγέλλει με στριφνή 
φωνή. “Σ' έχουν ακούσει να αμφισβητείς την αναγκαι- 
ότητα της τεχνολογίας και να παραπονιέσαι για την 
καταστροφή της φύσης, και μάλιστα σε ώρα δουλειάς! 
Επιπλέον, τόλμησες να εγκαταλείψεις εντελώς το πόστο 
σου για να εισέλθεις στην “Ξένη Περιοχή”, αναζη- 
τώντας κάποια ανύπαρκτα βιβλία μαγείας! Η ποινή για 
την αχαριστία είναι η εξορία στον Κάτω Κόσμο!” 

Με την άκρη του ματιού μου κοιτάζω φευγαλέα 
την μεταλλική εξαγωνική μπουκαπόρτα. Κανείς δεν 
ξέρει πού ακριβώς οδηγούν οι οιιύΐίοΐΐοδ, σύμφωνα 
όμως με την κοινή πίστη, όσοι ρίχνονται μέσα χάνονται 
στα επίπεδα του Κάτω Κόσμου, όπου βασιλεύει η 



αιώνια και απόλυτη φρίκη. Πασχίζω να συγκρατήσω τα 
ρίγη τρόμου που με κυριεύουν. Δεν θα τους δώσω την 
ικανοποίηση να με δουν φοβισμένη. 

Παρακολουθώ τη μεταλλική καταπακτή καθώς 
ανοίγει αργά τα έξι φύλλα της, σαν γκροτέσκο τριαντά- 
φυλλο. Μαύρη άβυσσος χάσκει από κάτω. Ένα απότομο 
σπρώξιμο με γκρεμίζει μέσα της - πέφτω, πέφτω, πέφτω 
σε ανυπολόγιστα βάθη και δεν μπορώ ούτε να 
ουρλιάζω... 

Δεν ξέρω πόσος χρόνος έχει περάσει όταν η 
ελεύθερη πτώση αρχίζει να μου δίνει την εντύπωση ότι 
ίπταμαι, πάντα μέσα σε πηχτό σκοτάδι. Ακολουθεί μια 
σύντομη φάση αιώρησης, λες και η βαρύτητα έχει χαθεί. 
Ύστερα, εντελώς ανέλπιστα, η πτώση (ή πτήση;) μου 
φθάνει στο τέλος της: Προσγειώνομαι σχετικώς ομαλά 
πάνω σε παχιά, καταπράσινη χλόη, τέτοια που δεν έχω 
ξαναδεί ποτέ. 

Ξεπερνώντας την αρχική έκπληξη, ανασηκώνομαι 
προσεκτικά και παρατηρώ εμβρόντητη το περιβάλλον 
γύρω μου: Απέραντα λιβάδια, σε όλες τις αποχρώσεις 
του πράσινου, απλώνονται ειρηνικά ως τα πέρατα του 
οπτικού μου πεδίου· ένα γάργαρο ποτάμι χαράζει μια 
τεθλασμένη πορεία σε όλη την έκταση της πεδιάδας. 
Μακρινές, ονειρεμένες οροσειρές πλέκουν μια μαβιά 
δαντέλα που στεφανώνει τον ορίζοντα. Το θέαμα με 
αφήνει άναυδη: στον παλιό μου κόσμο τέτοιες εικόνες 
βλέπει κανείς μονάχα σε παλιά, απαγορευμένα βιβλία. 
Πώς είναι δυνατόν, αυτό να' ναι το μέρος που οι 
τεχνοκράτες του Βασιλείου ονομάζουν Κάτω Κόσμο; 
αναρωτιέμαι. Μα ναι... για εκείνους εδώ βασιλεύει η 
απόλυτη φρίκη! 



Η ροδόχρυση αυγή με μαγνητίζει, καθώς περπατώ 
ακολουθώντας το ποτάμι ανάμεσα σε χορταριασμένα 
υψώματα. Πέτρινα γεφυράκια συντομεύουν το δρόμο 
μου -προς τα πού, δεν ξέρω. Σποραδικά σύδεντρα μου 
προσφέρουν σκιά και ανάπαυλα. Χωρίς καν να το 
συνειδητοποιήσω, αρχίζω ν' ανεβαίνω έναν λόφο γεμάτο 
αγριολούλουδα. 

Φθάνοντας επιτέλους στην κορφή, αντικρίζω μια 
γαλάζια, κρυσταλλένια λίμνη που απλώνεται πέρα από 
τους πρόποδες της άλλης πλευράς. Τα ελαφρά 
κυμματάκια της λαμπυρίζουν σαν ολόξανθες νεράιδες 
στις ακτίνες του πρωινού ήλιου. Μια μικρή ξύλινη 
βάρκα λικνίζεται ρυθμικά στην όχθη, κι εγώ δεν μπορώ 
παρά να πλησιάσω τρέχοντας. Σαν μαγνητισμένη, 
μπαίνω μέσα, λύνω το σκοινί που την κρατά στην όχθη 
και αφήνω να με παρασύρει απαλά το ρεύμα. 

Μια πρωτόγνωρη γαλήνη με τυλίγει, καθώς η 
βάρκα ολοένα ξεμακραίνει από την όχθη. Όλα φαίνο- 
νται ήρεμα και ειρηνικά: απολαμβάνω την απόλυτη 
ησυχία, τις λαμπροπράσινες λοφώδεις εκτάσεις με τις 
συστάδες από χρωματιστά αγριολούλουδα, τον καταγά- 
λανο ουρανό. Δεν παρατηρώ τίποτα ασυνήθιστο ή 
ανησυχητικό που να με προδιαθέτει για εμπειρίες 
παράξενες ή επικίνδυνες. Από ένα σημείο και μετά, οι 
όχθες πλαταίνουν και χάνονται πίσω από μια λευκό- 
χρυση άχλη. Αλλάζω επίπεδο, το καταλαβαίνω, μα δεν 
αισθάνομαι κανένα φόβο· αντίθετα, ανυπομονώ να 
γνωρίσω τα θαύματα που με περιμένουν παραπέρα... 

Ούτε ξέρω πια πόσες ώρες περιπλανιέμαι μέσα 
στη γαλήνια λίμνη, άλλωστε εδώ ο χρόνος μοιάζει 
σταματημένος... ώσπου συνειδητοποιώ ότι σταδιακά ο 
ουρανός μετατρέπεται σε μια φαντασμαγορία από 
ουράνια τόξα που εμφανίζονται όλο και πιο έντονα, το 



ένα μετά το άλλο - αμέτρητες φασματικές πύλες στον 
ουρανό, που συμπλέκονται μεταξύ τους σε διάφορες 
γωνίες και μεγέθη, ομορφιά ασύλληπτη. Ο ορίζοντας 
είναι ένα μαγικό στεφάνι από πανύψηλα βουνά, 
ξαχνισμένα από την απόσταση και την ομίχλη, σαν 
φαντάσματα μιας άλλης γεωλογικής εποχής. Οι 
άνθρωποι δεν πρέπει να μάθουν ποτέ γι' αυτό το μέρος , 
συλλογίζομαι. Αν μάθουν, θα έλθουν να καταστρέψουν 
τα πάντα... 

Λίγο αργότερα, το σκηνικό αρχίζει να μεταβάλ- 
λεται άλλη μια φορά -μάλλον αλλάζω ξανά επίπεδο: 
Σειρές από κοραλλιογενή νησάκια ξεπετάγονται εδώ κι 
εκεί, κάποια είναι μικρά με άσπρες αμμουδιές, άλλα 
είναι μεγαλύτερα, με γραφικά φιορδ που προκαλούν την 
περιέργεια για εξερευνήσεις. 

Υπάρχει ζωή εδώ. Όντα μυθικά για πολλούς 
λαούς, πλήθος γοργόνες λιάζονται πάνω στα βράχια και 
στις παραλίες ή παίζουν στο νερό, με μια ξεγνοιασιά 
που εμείς οι άνθρωποι δεν γνωρίζουμε ποτέ. Χαρού- 
μενες φωνές, γέλια και τραγούδια αντηχούν παντού. 
Ασυναίσθητα πλησιάζω μια πολυμελή ομάδα που έχει 
καταλάβει μια ατόλη. Τραβώ τη βάρκα στην άμμο, ενώ 
οι γοργόνες ζυγώνουν κολυμπώντας και με παρατηρούν 
όλο απορία, σα να είμαι αξιοθέατο. Τα βλέμματά τους 
δεν είναι εχθρικά, ωστόσο διακρίνω στα μάτια τους μια 
λάμψη περίεργη, που για μια στιγμή μόνο με τρομάζει. 
Δεν μιλούν καμία από τις γνωστές γλώσσες, αμφιβάλλω 
αν μιλούν καθόλου · όμως, μου γνέψουν εγκάρδια να τις 
ακολουθήσω στα παιχνίδια τους κι εγώ δεν το 
σκέφτομαι καθόλου... 

Χάνω κάθε αίσθηση του χρόνου, καθώς διασκε- 
δάζω αμέριμνα τσαλαβουτώντας στα κρυστάλλινα νερά 



και ισορροπώντας πάνω στους αλαβάστρινους βράχους, 
παρέα με άγνωστα, μαγευτικά όντα, κάτω από έναν ήλιο 
που γέρνει διαρκώς προς τη δύση του αλλά μοιάζει να 
μη δύει ποτέ. 




Και τότε, πάνω που κόντευα να ξεχαστώ εντελώς, 
μια αδύναμη μα επίμονη εσωτερική φωνή με ειδοποιεί 
ότι οφείλω να συνεχίσω το δρόμο μου. Θλίβομαι που 
πρέπει ν' αφήσω αυτή την ευτυχία, μα δεν μπορώ να 
κάνω αλλιώς... 

Σύντομα βρίσκομαι πάλι μέσα στη βάρκα μου, 
παρακάμπτοντας τα σαγηνευτικά νησάκια, αφήνοντας 
όλο και πιο πίσω τις ξέγνοιαστες γοργόνες. Τα 
υποβρύχια ρεύματα με οδηγούν κάποτε σε μια μικρή, 
μοναχική λιμνοθάλασσα με χρυσόλευκη αμμουδιά που 
λαμπυρίζει ανάμεσα στα κάθετα, οδοντωτά βράχια. Πιο 
πέρα ορθώνονται πανύψηλα βουνά, με όγκους επιβλη- 
τικούς και αστραφτερούς. 

Καθώς ξεκινώ την ανάβαση, βιώνω ξανά την 
αλλαγή επιπέδου: Στρέφοντας ασυναίσθητα το κεφάλι, 
διαπιστώνω ότι η λιμνοθάλασσα έχει εξαφανιστεί 
εντελώς πίσω από μια πυκνή, γκριζογάλανη άχλη. 
Συνεχίζοντας την πορεία μου όλο και ψηλότερα, μένω 
ξαφνικά έκθαμβη: Κτισμένη φιδογυριστά ανάμεσα στα 
πετρώδη υψώματα, αντικρίζω μια υπέροχη κρυστάλλινη 
πόλη με κτήρια παράδοξα και πανέμορφα, πρισματικές 
επιφάνειες που ανακλούν και αναλύουν το φως σε λα- 
μπερά φασματικά χρώματα. Απολαμβάνω το απίστευτο 
θέαμα με δέος, γελώντας με τους δημίους μου, που με 
έστειλαν σε μια τέτοια “αιώνια και απόλυτη φρίκη”... 

Δεν αργώ να ανακαλύψω μια λίθινη σκάλα 
χαραγμένη στους βράχους, η οποία ξετυλίγεται με 
αρμονική συμμετρία σε όλη την έκταση της πλαγιάς. 
Αρχίζω να την ανεβαίνω διστακτικά στην αρχή, 
ανυπόμονα αργότερα, το ένα σκαλί μετά το άλλο, όλο 
και ψηλότερα στην απόκρημνη βουνοπλαγιά. Κι όμως, 
δεν νιώθω φόβο, παρόλο που κάτω από τα πόδια μου 



χάσκει ο γκρεμός. Αλλεπάλληλες σειρές από 
σκαλοπάτια εισχωρούν μέσα στους πρισματικούς 
βράχους, ξαναβγαίνουν στην άκρη του γκρεμού, 
διατρέχουν φυσικές γέφυρες, κρύβονται σε σκοτεινά 
σπήλαια, οδηγούν στο φως ξανά, όλο και πιο κοντά 
στην θαυμαστή πόλη. 



Πλησιάζοντας στον προορισμό μου, έχω την 
αίσθηση ότι ο κόσμος γύρω μου αλλάζει -ακόμα μια 
φορά: Το απόκρημνο βουνό φαντάζει πια πολύ μακρινό, 
καθώς διασχίζω τους δρόμους της μυστηριακής 
πολιτείας που μοιάζει να είναι ολόκληρη φτιαγμένη από 
κρύσταλλα. Κτήρια, δρόμοι, πλατείες, τα πάντα αστρά- 
φτουν και αλλάζουν διαρκώς αποχρώσεις, ωστόσο το 
λαμπρό φως δεν με τυφλώνει, ούτε καν με ξενίζει. 


Πότε-πότε συναντώ φιγούρες που μοιάζουν ανθρώπινες 
αλλά ξέρω πως δεν είναι· περιδιαβαίνουν στα στενά με 
ήρεμα, αθόρυβα βήματα, ή συνομιλούν μεταξύ τους με 
ευγενικές φωνές μέσα σε κρυστάλλινες βεράντες με 
πολύχρωμα βιτρώ. Κανείς δεν με προσέχει ιδιαίτερα, 
λες και μ' έχουν ξαναδεί. Τι υπέροχη πόλη ! Ποιοι να την 
έφτιαξαν; δεν σταματώ ν' αναρωτιέμαι. 

“Αυτοί που εξορίστηκαν από τον Πάνω Κόσμο”, μου 
απαντά μια ανδρική φωνή, που ηχεί παράξενα γνωστή 
στ' αυτιά μου. 

Γυρίζω και τον κοιτάζω, και δεν πιστεύω στα 
μάτια μου: Είναι ο σοφός μάγος που είχα συναντήσει 
στην “Ξένη Περιοχή”! Στέκεται ακριβώς απέναντι μου 
και με παρατηρεί με το γνώριμο, σοβαρό βλέμμα του, 
ενώ τα μαβιά ενδύματά του ανεμίζουν ελαφρά στον 
απαλό αέρα. 

“Εδώ κατοικούν όσοι έχουν απορριφθεί από τις πόλεις 
των ανθρώπων”, συνεχίζει ήρεμα και όσο τον κοιτάζω, 
τόσο εκείνος αλλάζει, μεταμορφώνεται, γίνεται άλλο 
πρόσωπο, κάποιος που δεν έχω ξαναδεί ποτέ αλλά 
παραδόξως μου φαίνεται όλο και πιο οικείος: Σύντομα 
βρίσκεται αντίκρυ μου ένας νέος άνδρας, ψηλός και 
δυνατός, ντυμένος με την σκουροπόρφυρη στολή του 
μάγου πολεμιστή· τα πλούσια, κόκκινα μαλλιά του 
φουσκώνουν στιλπνά στον άνεμο· τα σχιστά, σμαραγ- 
δένια μάτια του ελέγχουν κάθε κίνηση τριγύρω· τα 
έντονα ζυγωματικά του προσδίδουν μια έκφραση 
συγκρατημένης έπαρσης. 

Η εμφάνισή του ανακαλεί ένα πλήθος από 
συγκεχυμένες αναμνήσεις, ένα συνονθύλευμα από 
παμπάλαιες εμπειρίες που ξεχύνονται στη συνείδησή 
μου σαν έκρηξη ηφαιστείου, τόσο συμπιεσμένες μεταξύ 
τους ώστε δεν μπορώ να συγκεντρωθώ σε καμία. Ξέρω, 



όμως, ότι γνωρίζω αυτόν τον άνδρα πολύ καλά, από τα 
βάθη του χρόνου. Αυθόρμητα πλησιάζουμε και αγκαλια- 
ζόμαστε σφιχτά, σαν παλιοί, αγαπημένοι φίλοι. 

“Νόμιζα ότι δεν θα σε ξανάβλεπα ποτέ!”, μου λέει με 
φανερή συγκίνηση. “Τότε που παρασύρθηκες στο 
Βασίλειο του Πόνου, νόμιζα πως σε έχασα για πάντα!” 
ς Όσοι παγιδεύονται σε αυτά τα πεδία, ξεχνούν την 
πραγματική τους ταυτότητα και βιώνουν μόνο τη 
δυστυχία. Τώρα, όμως, είναι σα να μην έλειψα ποτέ!” 
του εξηγώ, ενώ μια πρωτόγνωρη ευτυχία με κατακλύζει. 
“Ποιά μαύρη μαγεία να τραβά τις ψυχές στα Βασίλεια 
του Πόνου;” αναρωτιέται, με απόμακρο ύφος. 

Ποιος μπορεί να απαντήσει; 

“Ποιά ζωή σε περίμενε εκεί;” με ρωτά αμέσως μετά, 
χαμογελώντας πικρά. 

Εκπληκτικό: Δεν θυμάμαι τίποτα πια. Απόλυτο κενό. 
“Καμία ζωή. Εκεί είναι ο θάνατος...” 



Το Ξύπνημα 


Μόλις ανοίγω την πόρτα και αντικρίζω τον 
άγνωστο άντρα που στέκεται στο κατώφλι, οπισθοχωρώ 
ταραγμένη παρόλο που περίμενα την επίσκεψή του. 
Είναι απίστευτα παχύς και πλαδαρός, με δυσανάλογα 
προγούλια, ελάχιστα λευκά μαλλιά στο φαλακρό κεφάλι 
και μια γλοιώδη έκφραση στο αρυτίδωτο πρόσωπο. 
“Καλημέρα κυρία Νίλσεν, είμαι ο καθηγητής Φλόυντ, 
Τζέημς Φλόυντ. Ο Κρίστοφερ είναι εδώ;” μου κάνει με 
βραχνή φωνή. 

“Εδώ είμαι. Τι ζητάτε;” 

Ο σύζυγός μου καταφθάνει μόλις εκείνη τη στιγμή και 
φαίνεται αρκετά αμήχανος, σα να μην γνωρίζει ποιος 
είναι ο άνδρας που βρίσκεται μπροστά στην πόρτα μας. 
“Μα εγώ είμαι, Κρίστοφερ!” χαμογελά ο άγνωστος και 
τα μικρά μάτια του λάμπουν πονηρά. “Δεν με αναγνω- 
ρίζεις; Είμαι, ο καθηγητής Τζέημς Φλόυντ από το 
πανεπιστήμιο της Μασσαχουσέτης! Κάποτε ήσουν ο 
καλύτερος μαθητής μου στο μάθημα της Αρχαιολογίας. 
Μη μου πεις ότι δεν με θυμάσαι!” 

Σαφώς και θυμάται ο Κρίστοφερ τον περίφημο 
καθηγητή Φλόυντ: Πριν από καμιά δεκαπενταριά 
χρόνια ήταν ένας χαρισματικός επιστήμων αλλά και 
πολύ γοητευτικός άνδρας - καμία σχέση με αυτό που 
βλέπει τώρα μπροστά του... 

“Δεν πιστεύω ότι έχεις ξεχάσει...” συνεχίζει ο καθη- 
γητής και η φωνή του αντηχεί περίεργα υποβλητική. 
“Δεν μπορεί να ξέχασες τους παλιούς θρύλους που 
μελετούσαμε μαζί... Τις απίθανες έρευνές μας σε 



διάφορα μέρη του κόσμου και τις φοβερές αλήθειες που 
ανακαλύπταμε πίσω από τους μύθους των αρχαίων 
λαών... Τις αλήθειες που ελάχιστοι γνωρίζουν μα σχεδόν 
όλοι υπηρετούν.. Θυμάσαι το Τραγούδι, Κρίστοφερ;” 

Ο επισκέπτης αρχίζει να μουρμουρίζει έναν 
αργόσυρτο μελωδικό σκοπό, μια αλλόκοτη ψαλμωδία 
σε γλώσσα ακατάληπτη, που μου φέρνει ρίγη. Για 
μερικά δευτερόλεπτα ο Κρίστοφερ κοκκαλώνει στη 
θέση του, σαν κεραυνοβολημένος. Ύστερα παραμερίζει 
και αφήνει τον καθηγητή να περάσει μέσα, στο άνετο 
και πολυτελές σαλόνι μας. 




Μετά από λίγη ώρα νιώθω την επιτακτική ανάγκη 
να αποχωρήσω, καθώς οι δυο άνδρες φαίνονται εντελώς 
απορροφημένοι στις επιστημονικού περιεχομένου συζη- 
τήσεις τους, στις οποίες εγώ αδυνατώ να συμμετάσχω. 
Άλλωστε, μου δίνουν την εντύπωση ότι ανυπομονούν 
να τους αδειάσω τη γωνιά, αφήνοντάς τους μόνους να 
συνομιλούν χαμηλόφωνα αλλά γεμάτοι ενθουσιασμό, 
σαν δυο παλιοί καλοί φίλοι με πολλά κοινά ενδιαφέ- 
ροντα και μυστικά... 

Δεν έχω καμία αμφιβολία ότι η αρχική παρόρ- 
μηση του Σάιμον Βέην, του μεγαλύτερου αδελφού μου, 
μόλις ακούει τη φωνή μου στο τηλέφωνο προτού καν 
ξημερώσει, είναι να με βρίσει για τα καλά. Δεν είναι δα 
και η πρώτη φορά που τον ενοχλώ με τις "φαντα- 
σιοπληξίες" μου, όπως ο ίδιος έχει παραπονεθεί αρκετές 
φορές τον τελευταίο μήνα. Ωστόσο, και αυτή τη φορά, ο 
Σάιμον προτιμά να σωπάσει και να με ακούσει 
υπομονετικά: 

^Εμεινα και πάλι ξύπνια όλη νύχτα! Κάθε τόσο άκουγα 
τη φωνή του Κρίστοφερ να απαγγέλλει παράξενα λόγια 
και ρυθμικές μελωδίες, κλειδωμένος στο χώρο της 
εσωτερικής πισίνας! Δεν ξέρω τι συμβαίνει με τον 
άνδρα μου, δεν ξέρω πια τι να υποθέσω! Νομίζω ότι τα 
χάνει...” 

“Μη γίνεσαι υπερβολική, Μάιρα”, με νουθετεί με το 
γνώριμο, προστατευτικό ύφος του. “Όπως μου τα λες, ο 
Κρις μάλλον κάτι σκαρώνει, όμως δεν πρέπει να 'ναι 
κάτι επικίνδυνο. Απλά η φαντασία σου οργιάζει...” 

“Σου έχω ξαναπεί ότι δεν είμαι εγώ η τρελή, Σάιμον!” 
διαμαρτύρομαι. “Θυμάσαι που σου έλεγα στις προάλλες 
ότι ο Κρίς δεν είναι πια ο ίδιος; Ε, λοιπόν, συνεχίζει να 
παίρνει κιλά σε χρόνο ρεκόρ, ενώ δεν βλέπω να τρώει 



καθόλου παραπάνω!” 

“Τι εννοείς; Έχει παχύνει κι άλλο;” 

“Είναι σα να παίρνει βάρος κάθε μέρα που περνάει! 
Πρέπει να έχει φθάσει τα εκατό κιλά! Αλλά δεν είναι 
μόνο αυτό: Έχει γίνει πολύ απόμακρος, σχεδόν εχθρικός 
απέναντι μου, αποφεύγει να μου μιλάει! Μάλιστα, πριν 
από τρεις μέρες, απαίτησε να κοιμόμαστε σε χωριστές 
κρεβατοκάμαρες!” 

“Ώστε έτσι, λοιπόν”, κάνει σκεφτικός ο Σάιμον. 
“Καλά... Θα περάσω το απόγευμα για να ξεκαθαρίσουμε 
ορισμένα πράγματα. Εντάξει;” 

“Εντάξει”, συμφωνώ και η καρδιά μου βαραίνει. Κατά 
βάθος, θα προτιμούσα να μην μπλέξω τον αδελφό μου 
σε αυτή την ιστορία... 

Ο ήλιος οδεύει πια προς τη δύση του, καθώς ο 
Σάιμον Βέην ανηφορίζει αργά τον στενό ιδιωτικό δρόμο 
που οδηγεί στο προγονικό αρχοντικό μας. Στέκομαι και 
τον περιμένω στο κατώφλι, και πρέπει να φαίνομαι 
ιδιαίτερα ανυπόμονη και νευρική. Τον υποδέχομαι μ' 
ένα χαμόγελο ανακούφισης και περνάμε μαζί στο 
ευρύχωρο σαλόνι με τα όμορφα, παλαιομοδίτικα έπιπλα. 
Ίσως είναι η ιδέα μου, όμως έχω την εντύπωση ότι αυτή 
τη φορά ο Σάιμον αισθάνεται μάλλον άβολα, καθώς 
αναρριγά σύγκορμος μόλις μπαίνει μέσα - ίσως επειδή 
νιώθει μια ακαθόριστη μα έντονη αρνητικότητα να 
πλανιέται στην ατμόσφαιρα, αυτήν που νιώθω κι εγώ 
εδώ και λίγες βδομάδες... 

“Όλα άρχισαν από την ημέρα που πρωτοήλθε εκείνος ο 
άγνωστος στο σπίτι μας, που έλεγε πως ήταν καθηγητής 
του Κρις στο Πανεπιστήμιο. Σου έχω ήδη μιλήσει γι' 
αυτόν...” αρχίζω να εξηγώ, όσο πιο ήρεμα μπορώ. 

“Αλλά δεν μου έχεις πει ακόμη τι συζητούσαν οι δυο 



τους”, μου κάνει χαμηλόφωνα ο Σάιμον, σα να φοβάται 
μήπως κάποιος τον ακούει. 

Σύμφωνα με την απόκρυφη γνώση των αρχαίων 
λαών, Λυτοί πρωτοήλθαν στη Γη από τον αστερισμό του 
Ωρίωνα, από το ηλιακό σύστημα του άστρου Μπέλατριξ 
που τρεμοσβήνει απειλητικά στην άκρη του ουρανού τις 
νύχτες, σαν ένα ακούραστο μάτι που παρακολουθεί 
αδιάλλειπτα και περιμένει... Σε πολλούς λαούς της Γης 
είναι γνωστοί σαν Εξώτεροι Θεοί, και τα αληθινά 
όνοματά τους δεν πρέπει να λέγονται ούτε να γράφονται, 
όχι πριν έλθει ο καιρός... 

“Δεν θυμάμαι πολλά πράγματα από αυτές τις συζη- 
τήσεις”, απαντώ τελικά. “Μιλούν πολύ για αρχαίους 
θρύλους σχετικά με εξωγήινες οντότητες που επισκέ- 
φθηκαν τη Γη εκατομμύρια χρόνια πριν από την 
εμφάνιση του ανθρώπου. Δεν έχω καταφέρει να κρυφα- 
κούσω πολλά πράγματα, εφόσον φροντίζουν πάντα να 
συζητούν χαμηλόφωνα οι δυο τους, ώστε να μην μπορεί 
κανείς άλλος να τους ακούσει. Άλλωστε, ο Κρίστοφερ 
μου απαγορεύει να είμαι μπροστά!” 

4 Ώστε έτσι...” 

“Έτσι... Ο καθηγητής εμφανίζεται μια φορά τη 
βδομάδα, συνομιλούν ατέλειωτες ώρες πίσω από 
κλειστές πόρτες και συχνά τραγουδούν μαζί εκείνη την 
απαίσια ψαλμωδία...” 

“Πού είναι τώρα ο Κρίστοφερ;” με διακόπτει ο Σάιμον. 
“Είναι πάνω, στο γραφείο του, και μελετά συνεχώς τα 
παλιά βιβλία που του έχει προμηθεύσει ο καθηγητής 
Φλόυντ. Δεν κάνει τίποτε άλλο όλη μέρα, δεν πηγαίνει 
καν στη δουλειά του!” 

Ο Σάιμον προτείνει να ρίξουμε πρώτα μια ματιά 
στην εσωτερική πισίνα κι εγώ συμφωνώ. Βγάζει τα 
κλειδιά του -ο Κρίστοφερ έχει εξαφανίσει τα δικά μου- 



και ανοίγει την φαρδιά, ξύλινη πόρτα. Παραξενεύομαι 
όταν διαπιστώνω ότι η αίθουσα είναι ολότελα άδεια, 
εκτός από δύο ανάκλιντρα τοποθετημένα αντικριστά, 
στην ανατολική και στη δυτική πλευρά. Στον βόρειο 
τοίχο, η μεγάλη ανάγλυφη τοιχογραφία, που αναπαριστά 
τον θαλάσσιο βυθό, λαμπυρίζει απαλά στο πρωινό φως. 
Οι χρυσές ηλιακτίδες εφορμούν σε δέσμες μέσα από την 
διάφανη, πρισματική οροφή, σχηματίζοντας αλλόκοτα 
παραμορφωμένες νερένιες σκιές που σαλεύουν αδιό- 
ρατα απειλητικές πάνω στους γυάλινους, αδιαφανείς 
τοίχους. Τίποτα το πραγματικά ύποπτο, εκτός από μια 
ασυνήθιστα πνιγηρή ατμόσφαιρα... 

Ύστερα από λίγη ώρα ανεβαίνουμε μαζί την 
εσωτερική σκάλα και καταλήγουμε έξω απ' το δωμάτιο 
του Κρίστοφερ. Χτυπώ την πόρτα ξανά και ξανά, μα δεν 
λαβαίνω απάντηση, παρόλο που ξέρω πως ο άνδρας μου 
είναι μέσα. Η πόρτα δεν είναι κλειδωμένη, οπότε ο 
Σάιμον εισβάλλει αποφασιστικά στο μισοσκότεινο 
δωμάτιο, ενώ εγώ προτιμώ να περιμένω απέξω. 

Μόλις μπαίνει, αντικρίζει τον κουνιάδο του 
καθισμένο πίσω από το γραφείο του, βυθισμένο στις 
μελέτες του. Μοιάζει απόλυτα απορροφη μένος, ούτε 
καν που σηκώνει τα μάτια του από τα βιβλία. Έχει 
πράγματι παχύνει αρκετά, πολύ περισσότερο απ' όσο θα 
περίμενε κανείς μέσα σ' ένα μήνα, ενώ το άλλοτε 
όμορφο πρόσωπό του φαίνεται πρησμένο και ακτινο- 
βολεί σκληρότητα. Ο Σάιμον παραξενεύεται και νιώθει 
ένα έντονο ρίγος να τον διαπερνά, χωρίς να ξέρει 
ακριβώς το γιατί. 

“Τι συμβαίνει, Κρίστοφερ;” ρωτάει αμέσως. 

“Τι εννοείς;” μουρμουρίζει ο άλλος, με το κεφάλι πάντα 
κατεβασμένο. 



“Η Μάιρα ανησυχεί πολύ για σένα, φοβάται για την 
υγεία σου, έχεις παχύνει πολύ, τελευταία... Ακόμη, 
παραπονιέται ότι την αγνοείς συστηματικά, της φέρεσαι 
σα να μην είναι πια γυναίκα σου, ενώ κάποιες νύχτες τις 
περνάς ψέλνοντας πάνω απ' την πισίνα! Τι κάνεις εκεί 
νυχτιάτικα;” 

Για λίγες στιγμές ο Κρίστοφερ σκυθρωπιάζει 
θυμωμένος· ωστόσο, αποφασίζει ν' απαντήσει όσο πιο 
ειλικρινά μπορεί: 

“Α ναι, το Τραγούδι... το Τραγούδι ξεκλειδώνει τις 
μυστικές πύλες που εκμηδενίζουν τις αχανείς διαστρικές 
αποστάσεις ανάμεσα στη Γη και στους μακρινούς 
γαλαξίες του έξω διαστήματος, αποστάσεις τόσο 
απίθανες ώστε δεν μπορεί να τις συλλάβει ο ανθρώπινος 
νους...” 

“Με δουλεύεις, Κρίστοφερ;” 

“Καθόλου”, αποκρίνεται ο άλλος ξερά. Ύστερα σκύβει 
το κεφάλι και βυθίζεται ξανά στα βιβλία του. 

Ο Σάιμον κάνει μεταβολή και αποχωρεί, με μια πικρή 
αίσθηση ήττας να βαραίνει στους ώμους του. 

Απλά μου είναι αδύνατο ν' αποκοιμηθώ απόψε. 
Ώρες και ώρες περνούν λευκές μέσα στη ατέλειωτη 
νύχτα, ενώ ο Κρίστοφερ δεν είναι δίπλα μου. Ακόμα 
ακούω τη φωνή του να ψάλλει στριγγή μέσα από το 
χώρο της πισίνας, και κοντεύω να τρελαθώ... 

Άλλη μια φορά ο καθηγητής Φλόυντ ήταν εδώ 
χθες το απόγευμα, κι εγώ τόλμησα να κρυφακούσω τη 
συνομιλία τους κρυμμένη πίσω από την μεγάλη πόρτα 
του σαλονιού. Ίσως θα ήταν καλύτερα να μη το είχα 
κάνει: έκτοτε εισβάλλουν ξανά και ξανά στο μυαλό μου, 
σαν ορμητικός καταρράχτης, οι οδυνηρές λεπτομέρειες 
από τις απίστευτες συζητήσεις τους: 



“Όποτε κοιτάζω τον έναστρο ουρανό τις νύχτες, η 
συγκίνηση με συνεπαίρνει σαν συλλογίζομαι τις ακατο- 
νόμαστες, πανάρχαιες οντότητες που εξακολουθούν να 
εξερευνούν και να κατακτούν τους γαλαξίες... Πριν από 
πολλές χιλιάδες χρόνια οι Εξώτεροι Θεοί ανακάλυψαν 
και αποίκησαν τη Γη... Έκτοτε περιμένουν, περιμένουν 
μονάχα να έλθει ο καιρός για να κατέβουν ξανά, για να 
πάρουν πίσω ό,τι τους ανήκει...” 

Είναι σα ν' ακούω τώρα δα τη βραχνή, βατραχίσια φωνή 
του καθηγητή Φλόυντ ν' αντηχεί τρεμουλιαστή στ' αυτιά 
μου. Δεν το αντέχω... 

“Φοβεροί εξωγήινοι άρχοντες μας παρακολουθούν 
αδιάλλειπτα, πέρα από τα μαύρα χάσματα του διαστή- 
ματος... Είναι αυτοί που καθορίζουν αδιόρατα τις 
ανθρώπινες τύχες και ανταμοίβουν τον καθένα σύμ- 
φωνα με τη φυσική θέση του αλλά και την ανταπόκρισή 
του στο Μεγάλο Σχέδιό τους...” 

Μόλις που έχει χαράξει η αυγή όταν σχηματίζω 
στο τηλέφωνο τον αριθμό του αδελφού μου και πάλι. 
Κατανοώ πως δεν είναι σωστό να τον ενοχλώ συνεχώς 
με τα προβλήματά μου, μα δεν ξέρω τι να κάνω, ούτε 
μπορώ να μιλήσω σε κανέναν άλλο... 

“Την περασμένη νύχτα είχαμε πάλι τα ίδια”, του 
αναγγέλλω βιαστικά, μόλις ανοίγει η γραμμή. “Κλείστη- 
κε ξανά στην αίθουσα της πισίνας, και τον άκουγα όλη 
νύχτα ν' απαγγέλλει ακατάληπτα ξόρκια ανάμεσα σε 
ρυθμικά χτυπήματα και παράξενες μελωδίες! Δεν 
αντέχω άλλο αυτή την κατάσταση!” 

Λίγο αργότερα ο Σάιμον βρίσκεται ακόμα μια 
φορά στο σαλόνι μου, έχοντας διανύσει την απόσταση 
Μανχάταν - Χάγουορθ σε χρόνο ρεκόρ. 

“Ο Κρίστοφερ είναι ξανά κλεισμένος στο δωμάτιό του 



και μελετάει τα βιβλία του”, εξηγώ με φωνή που μόλις 
ακούγεται. “Απαιτεί να μη τον ενοχλώ, με περιφρονεί 
παντελώς και... κάθε τόσο σιγοτραγουδάει και γελάει 
σαρκαστικά! Δεν είναι αυτός ο άνδρας μου, σου λέω!” 
καταλήγω, προσπαθώντας να δείχνω όσο το δυνατόν 
ψύχραιμη και λογική. Όμως, βρίσκομαι στα πρόθυρα 
νευρικής κατάρρευσης, μόλις που καταφέρνω να μην 
τρέμω ολόκληρη, και είμαι σίγουρη πως ο αδελφός μου 
το καταλαβαίνει. 



Χωρίς να πει κουβέντα, ο Σάιμον τρέχει αμέσως 
πάνω, ενώ εγώ μάταια προσπαθώ να τον προφθάσω για 
να τον συγκρατήσω. Ο Κρίστοφερ δεν δίνει καμία 
σημασία όταν ο αδελφός μου ορμά στο δωμάτιό του 
χωρίς καν να χτυπήσει την πόρτα. Συνεχίζει να διαβάζει 
σκυμμένος πάνω από χοντρά βιβλία, σα να μην τον έχει 
αντιληφθεί καν. 




Παρά την αρχική του αποφασιστικότητα, ο 
Σάιμον κοντοστέκεται μπροστά στο κατώφλι σιωπηλός 
και αμήχανος, παγωμένος από την κατάφορη περιφρό- 
νηση που του δείχνει ο κουνιάδος του. Δεν ξέρει πια τι 
να υποθέσει, ούτε τι να του πει ακριβώς. 

Τότε, ο Κρίστοφερ σηκώνει το κεφάλι και του 
μιλάει, ενώ εγώ προτιμώ να κρυφακούω απέξω: “Κατά 
τον τελευταίο αιώνα οι άνθρωποι έχουν επηρεάσει 
καθοριστικά το φυσικό περιβάλλον, μεταλλάσσοντάς το 
με πυρετικούς ρυθμούς, σα να υπακούνε συλλογικά σε 
μια μυστηριώδη εσωτερική εντολή...” με φωνή που 
αντηχεί παράδοξα μεταλλική, μάλλον επιθετική. 

“Δεν μπορώ πια να σε καταλάβω, ούτε η Μάιρα 
μπορεί”, αποκρίνεται ο Σάιμον, και η φωνή του τρέμει 
ελαφρά. “Η Μάιρα ανησυχεί πολύ για σένα, ξέρεις. Δεν 
είσαι πια ο ίδιος!” 

“Μα φυσικά και δεν είμαι ο ίδιος!” απαντά ο Κρίστο- 
φερ, μ' ένα κακόβουλο μειδίαμα στα χείλη. “Τα νοήμονα 
όντα αλλάζουν με την πάροδο της ηλικίας, εφόσον 
μαθαίνουν, ξυπνούν, κατανοούν!” 

Μια ιονισμένη σιωπή απλώνεται στο δωμάτιο για λίγα 
δευτερόλεπτα. 

“Πιστεύεις στην ύπαρξη της ψυχής, Σάιμον;” ρωτάει 
τότε ο Κρίστοφερ. 

“Θα έλεγα, ναι...” 

“Εγώ όχι! Η ψυχή είναι ένα παραμύθι των θρησκειών, 
ενώ το ΌΝΑ είναι μια πραγματικότητα! Αόρατο στο 
μάτι μα έχει μήκος χιλιόμετρα και μπορεί να ζήσει για 
χιλιάδες, ίσως κι εκατομμύρια χρόνια! Μπορεί ένα 
άτομο να φαίνεται ήσυχο και άκακο, ωστόσο ένα πρωί, 
εκείνο το γονίδιο που βρισκόταν σε λήθαργο για αιώνες, 
για κάποιο λόγο ξυπνάει ξαφνικά και ο τύπος αρχίζει να 
πετσοκόβει όποιον βρίσκει μπροστά του! Πόσοι γνωρί- 



ζουν πραγματικά τον εαυτό τους, τι τους υπαγορεύει το 
ΘΝΑ τους, ποιος είναι στ' αλήθεια ο σκοπός της ζωής 
τους, όπως λένε;” 

Καταπολεμώντας την κατάπληξή του, ο Σάιμον 
πλησιάζει και σκύβει πάνω από τον ώμο του κουνιάδου 
του για να του ψιθυρίσει συνομωτικά: “Και ο δικός σου 
σκοπός στη ζωή, ποιος είναι, Κρίστοφερ;” 

Ο άλλος δεν απαντάει· μένει σιωπηλός, μ' ένα 
δυσοίωνο χαμόγελο στα χείλη, καθώς αναπωλεί τις 
συνταρακτικές αποκαλύψεις του καθηγητή Φλόυντ κατά 
την τελευταία τους συνάντηση: 

... Υπήρχαν και υπάρχουν ανίερες συμμαχίες ανάμεσα 
στους Εξώτερους Θεούς και σε ορισμένες γήινες 
δυναστείες, τις πλουσιότερες και ισχυρότερες του ανθρώ- 
πινου γένους... Αυτές οι πανάρχαιες γενεαλογίες δεν είναι 
εξολοκλήρου ανθρώπινες... Στο μακρινό παρελθόν, οι 
πρόγονοί τους συμφώνησαν να συνδυάσουν το γενετικό 
τους υλικό μ' εκείνο των εξωγήινων αρχόντων, προκει- 
μένου να δημιουργηθεί μια νέα, ανώτερη φυλή: Τα όντα 
που έχουν προκόψει από την ένωση αυτή, εξωτερικά 
μοιάζουν με τους ανθρώπους, μεταφέρουν όμως στο 
ΌΝΑ τους κάτι από τη φύση των κατοίκων του 
Μπέλατριξ, η οποία θα αφυπνιστεί όταν τα άστρα πάρουν 
την κατάλληλη θέση στον ουρανό... Όλοι οι άνθρωποι 
σήμερα, δηλαδή όσοι δεν έχουν αφανιστεί από τη 
λεγάμενη “φυσική επιλογή ”, είναι συμμέτοχοι στο 
Μεγάλο Σχέδιο... Οι περισσότεροι φέρουν μέσα τους την 
εντολή της μεταλλαγής του γήινου περιβάλλοντος... 
Κάποιοι, πιο συνειδητοί, διατηρούν ζωντανή την λατρεία 
των Εξώτερων Θεών... Και ορισμένοι επιλεγμένοι μόνο, 
μεταφέρουν το Τραγούδι... 

“Θέλεις αληθινά να μάθεις;” κάνει τελικά ο Κρίστοφερ 
με τέτοιο σαρκασμό, που ο άλλος παγώνει ολόκληρος. 



“Ναι, θέλω!” αποκρίνεται με ξέπνοη φωνή. 

£ Όχι, δεν θέλεις!” 

Μετά από λίγο ο Σάιμον βγαίνει από το δωμάτιο 
με βαριά, κουρασμένα βήματα. Με προλαβαίνει στη 
σκάλα και η έκφραση του προσώπου του δεν μου αρέσει 
καθόλου. 

“Θα έλθεις μαζί μου! Δεν πρέπει να μείνεις εδώ 
περισσότερο!” μου αναγγέλλει, με σκυθρωπό ύφος. 
Μάλλον -όχι μάλλον, σίγουρα- έχει δίκιο. Ωστόσο... 
“Όχι... Όχι ακόμη. Ανησυχώ γι' αυτόν. Δεν μπορώ να 
τον αφήσω μόνο του εδώ. Είναι χρέος μου να κάνω λίγο 
περισσότερη υπομονή!” αποκρίνομαι αποφασιστικά, 
ενώ ο Σάιμον με κοιτάζει εμβρόντητος. 

Η επόμενη αυγή βρίσκει τον Κρίστοφερ πάνω 
από την πισίνα -κι αυτή θα είναι η τελευτεία φορά... 
Κάθεται οκλαδόν κάτω στο πάτωμα, μπροστά στον 
βόρειο τοίχο, εντελώς ακίνητος και στητός, σε στάση 
διαλογισμού. Οι πρώτες απαλές ηλιακτίδες της 
χρυσοπόρφυρης ανατολής εισβάλλουν μέσα από την 
διάφανη, πρισματική οροφή, χορεύουν σαγηνευτικά στη 
φορτισμένη ατμόσφαιρα και συμπλέκονται με μιαρές 
οσμές από άλλες, εφιαλτικές πραγματικότητες πέρα από 
τις εσχατιές του κόσμου. Προφανώς ο Κρίστοφερ δεν με 
έχει αντιληφθεί, καθώς τον παρακολουθώ εδώ και ώρα, 
κρυμμένη πίσω από τον ογκώδη κλιμακωτό βράχο του 
διακοσμητικού καταρράχτη που χύνεται στη νότια 
πλευρά της πισίνας. Καλά έκανα και ζήτησα από τον 
αδελφό μου να μου δανείσει τα κλειδιά του... 

Παρατηρώ, με κομμένη τη ανάσα, τα χείλη του 
Κρίστοφερ που μισανοίγουν κι ένα μελωδικό μουρμού- 
ρισμα απλώνεται στο χώρο. Σύντομα η ένταση του ήχου 
αυξάνεται μέσα σε αλλεπάλληλα γυρίσματα και 



εναλλαγές του Τραγουδιού, που αντηχεί στ' αυτιά μου 
όλο και πιο υπνωτιστικό... Αισθάνομαι ιδιαίτερα 
συνεπαρμένη, σα να συμμετέχω κι εγώ με τον τρόπο 
μου σε αυτή την αλλόκοτη συναυλία... Μένω στη θέση 
μου ακίνητη, σαν καρφωμένη, καθώς το φως και οι 
σκιές συνδυάζονται με τρόπους παράδοξους, σχηματίζο- 
ντας σταδιακά μια φασματική δίνη που μοιάζει να 
στριγγλίζει εκκωφαντικά στ' αυτιά μου, έτσι όπως 
υψώνεται αργά αλλά επιθετικά πάνω από τα ατάραχα 
νερά της πισίνας, ενώ ένα κατάμαυρο, πηχτό σύννεφο 
καλύπτει ολόκληρη την οροφή... Ίσως είναι ιδέα μου 
αλλά έχω την εντύπωση ότι διακρίνω κάποια κίνηση 
πάνω στην ανάγλυφη τοιχογραφία, λες και τα θαλάσσια 
όντα που αναπαρίστανται σ' αυτήν ζωντανεύουν και 
παραμορφώνονται... Δεν είμαι πια σίγουρη πού είναι ο 
άνδρας μου, μάλλον έχει χαθεί μέσα στον ανίερο 
στρόβιλο από υγρά, πηχτό σκοτάδι και αστραφτερές 
φυσαλίδες, ενώ το Τραγούδι ακούγεται όλο και πιο 
ισχυρό, μοιάζει να διαχέεται μέχρι έξω... 

Η φρίκη είναι απερίγραπτη, κανένα ανθρώπινο ον 
δεν θα μπορούσε να την αντέξει ούτε για μια στιγμή, 
-εγώ όμως παραμένω εκεί... Ο χρόνος χάνει κάθε νόημα, 
καθώς παρακολουθώ με μάτια ορθάνοιχτα την παραμι- 
κρή κίνηση των άμορφων στροβιλιζόμενων όγκων, 
ακούω τον κάθε βδελυρό ήχο... Όμως, τι παράξενο: το 
θέαμα δεν μου φαίνεται τόσο αποτρόπαιο πια, ενώ η 
μουσική ηχεί στη συνείδησή μου όλο και πιο εξώκοσμα 
υπέροχη... Βιώνω μια ανυπέρβλητη ομορφιά μέσα σε 
όλο αυτό, μια υπερφυσική γοητεία στην οποία αδυνατώ 
ν' αντισταθώ... 

Ασυναίσθητα βγαίνω από την κρυψώνα μου και 
κατευθύνομαι μηχανικά προς την παχύρρευστη δίνη που 
εξακολουθεί να περιστρέφεται αργά, παρασύροντας 



σιγά-σιγά τα πάντα μέσα της, τσακίζοντας το σπίτι 
πέτρα-πέτρα... Τώρα γνωρίζω καλά ότι ο αγαπημένος 
μου Κρίστοφερ ήταν ένας από τους Κλειδοκράτορες 
των Πυλών, ένας από τους πολλούς... 

Η ώρα επιτέλους έχει φθάσει, τα άστρα είναι στη 
σωστή θέση, το Τραγούδι έχει ολοκληρωθεί... Η κάθο- 
δος των Εξώτερων Θεών στην προγονική τους Γη, αυτή 
που τους ανήκε ανέκαθεν, αρχίζει μόλις τώρα και όλη η 
Γη γιορτάζει... 



Φυγή 


Ζω μια μονότονη -αν και ικανοποιητική για 
πολλούς- ζωή σ' ένα απομονωμένο αγροτόσπιτο στην 
εξοχή. Ο άνδρας μου λείπει στη δουλειά, είναι 
ξυλοκόπος· οι δυο γιοί μου βρίσκονται στο σχολείο του 
κοντινού χωριού. Κάθομαι μόνη κοντά στο τραπέζι της 
κουζίνας και παρακολουθώ αφηρημένα τη φωτιά που 
αναδεύεται και σπιθίζει ρυθμικά κάτω από το τσουκάλι. 
Μέσα απ' το ανοιχτό αψιδωτό παράθυρο στα αριστερά 
μου εισβάλλουν μερικές ηλιακτίδες που φωτίζουν τους 
χοντρούς, πέτρινους τοίχους. Στο πάνω διάζωμα διακρί- 
νονται παραταγμένα τέσσερα αχυρένια κρεβάτια. Στα 
δεξιά μου, η βαριά κλειστή πόρτα με καταθλίβει όλο και 
περισσότερο. 

Εδώ και λίγη 
ώρα, παράδοξες σκέ- 
ψεις ταλανίζουν το 
νου μου: Αλήθεια, 
πόσος καιρός έχει 
περάσει από τότε που 
βγήκα από το σπίτι 
όχι για να κάνω 
κάποια δουλειά αλλά 
για να χαρώ το ήλιο, τον αέρα, τη φύση; Με δέος 
συνειδητοποιώ ότι εδώ και χρόνια -δηλαδή από την 
ημέρα που παντρεύτηκα- ζω σα να μην υπάρχει κόσμος 
πέρα από τούτη την πόρτα. Για λίγες στιγμές μόνο 
σταματώ να σκέφτομαι και απολαμβάνω την σπάνια 
σιγή που είναι σα να μου μιλάει, σα να μου υπαγορεύει 



ένα μυστικό μήνυμα από κάπου πολύ μακριά... 

Κάποια στιγμή αποφασίζω να σηκωθώ και κατευ- 
θύνομαι προς την πόρτα. Την ανοίγω διστακτικά, κι 
ένας χείμαρρος ηλιακού φωτός εφορμά στον μισοσκό- 
τεινο χώρο. Ασυναίσθητα στρέφω και ρίχνω μια ματιά 
πίσω, ίσως με μια διάθεση νοσταλγίας για μια εικόνα 
που διαισθάνομαι ότι πρόκειται να χαθεί για πάντα: η 
εστία που καίει συνεχώς, οι πέτρινοι στιβαροί τοίχοι, η 
ξύλινη ψευδοροφή κάτω από τα κεραμίδια, τα λιτά μα 
λειτουργικά έπιπλα, το μεγάλο αψιδωτό παράθυρο. 

Σαν μια ξένη δύναμη να οδηγεί τα βήματά μου, 
αφήνομαι και βαδίζω στο στενό χωμάτινο μονοπάτι που 
ξεκινά από το πλατύσκαλο του σπιτιού, διασχίζει τον 
ολάνθιστο κήπο, συμβαδίζει με το ρηχό ρυάκι που 
κατευθύνεται προς το πυκνό δάσος, περνά πάνω από το 
πέτρινο γεφυράκι, φιδογυρίζει ανάμεσα στα έλατα του 
κοντινού δάσους... 

Περπατώ σαν υπνωτισμένη από την ομορφιά της 
φύσης, που για πρώτη φορά στη ζωή μου εκτιμώ 
συνειδητά. Προχωρώ όλο και πιο βαθιά στο ελατό- 
δασος, ύστερα στους χορταριασμένους λόφους και στις 
βραχώδεις εκτάσεις που εκτείνονται παραπέρα. Σε μια 
στιγμή, ξαφνιάζομαι καθώς έχω την εντύπωση πως 
βλέπω κάποιον να με παρακολουθεί από μακριά, σα να 
με περιμένει: είναι καθισμένος στη βάση ενός μονα- 
χικού, γυμνού δέντρου με διπλή κουφάλα μα το μόνο 
που ξεχωρίζω είναι τα ξανθοκόκκινα μαλλιά του που 
ανεμίζουν στον αέρα. Όμως, όταν πλησιάζω περισσό- 
τερο, διαπιστώνω ότι εκεί δεν υπάρχει κανένας... 

Τελικά ανακαλύπτω ότι το μονοπάτι καταλήγει σε 
μια ερημική παραλία, λουσμένη στο γλυκό φως της 
δύσης. Μα πόσες ώρες έχουν περάσει; αναρωτιέμαι. 



Καταπράσινα βουνά με αιχμηρές κορφές σε διάφορα 
ύψη, διάστικτα από μικρούς ασημένιους καταρράχτες 
που χύνονται στη θάλασσα, σχηματίζουν έναν πανέ- 
μορφο κλειστό όρμο. Για λίγη ώρα μένω ακίνητη, 
απολαμβάνοντας το θέαμα των λεπτών κυμμάτων του 
που αστράφτουν σαν πολύτιμα κοσμήματα στο χρυσο- 
ρόδινο λυκόφως. Πέρα από τις εξαϋλωμένες κορυ- 
φογραμμές και τα μενεξένια σύννεφα ο ήλιος βασιλεύει, 
σφραγίζοντας τη μέρα που πέρασε μ' ένα μοναδικό 
πανόραμα χρωμάτων και σκιών, σχημάτων και φυσικού 
μεγαλείου. 

Τη ρέμβη μου διακόπτει απότομα κάτι που βλέπω 
πλησιάζει προς το μέρος μου, διασχίζοντας γοργά το 
ατάραχο νερό. Είναι ένα παράξενο πλοιάριο σε σχήμα 
γιγάντιου πράσινου φύλλου, που έρχεται και ακινη- 
τοποιείται ακριβώς μπροστά μου, στη λευκόξανθη ακτή. 
Η πρόσκληση δεν θα μπορούσε να είναι πιο ξεκάθαρη... 

Δεν το σκέφτομαι καν, απλά κάνω ένα βήμα 
μπροστά και πηδώ μέσα. Το φυλλόμορφο πλοιάριο 
απομακρύνεται αμέσως από την ακτή, σα να το οδηγούν 
υποθαλάσσια ρεύματα. Δεν γνωρίζω πού με πηγαίνει, 
ωστόσο αισθάνομαι απόλυτη ηρεμία και σιγουριά. 
Απολαμβάνω την κάθε στιγμή του ταξιδιού, νιώθοντας 
το φασματικό υγρό στοιχείο γύρω μου να με εξαγνίζει 
από το βάρος του υλικού κόσμου που γνώριζα μέχρι 
πριν από λίγο. 

Ώρες και ώρες περνούν, μέσα σ' αυτό το όστρακο 
μακαριότητας που βιώνω: Είμαι εντελώς μόνη ανάμεσα 
στη βαθύκυανη θάλασσα και στον ιώδη ουρανό μιας 
παράδοξης νύχτας, όπου ποτέ δεν νυχτώνει πραγματικά. 
Παρά την απόλυτη μοναξιά, αισθάνομαι καταπληκτικά 
-πιο ζωντανή παρά ποτέ. Όλα τα στοιχεία της αμόλυ- 
ντης φύσης με ενεργοποιούν κι επικοινωνούν μαζί μου 



το καθένα με τον δικό του διακριτικό τρόπο, κρατώντας 
μου μια γαλήνια, ειλικρινή συντροφιά. Κάποτε τα όρια 
της θάλασσας μοιάζουν να στενεύουν, καθώς περνώ 
ανάμεσα από δυο κατακόρυφους, πορφυρόχρωμους 
σκοπέλους. Κάπου φθάνω χωρίς καν να περιμένω... 


Στο ωχρό φως της 



αυγής, αντικρίζω απένα- 
ντι μου μια η μικυκλική, 
χρυσή ακρογιαλιά που 
με υποδέχεται φαντα- 
σμαγορική. Περίπου στο 
κέντρο του κόλπου δε- 
σπόζει ένα εντυπωσιακό 
σύμπλεγμα από πανύ- 
ψηλους μενεξεδένιους 
βράχους. Δυο τεράστιες 


φυσικές αψίδες είναι σχηματισμένες στο κάτω μέρος· 
άλλες, σε διάφορα ύψη, σχήματα και μεγέθη, 
διαπερνούν τον πέτρινο όγκο και του δίνουν μια 
εξώκοσμη μορφή. 

Χωρίς δεύτερη σκέψη, βουτώ στο νερό και 
γίνομαι ένα με τη γαλήνια θάλασσα, τα κεντημένα 
βράχια, τον χρυσογάλανο ουρανό, τον κυρίαρχο ήλιο - 
μια τέλεια αρμονική συνύπαρξη σε αυτόν τον κλειστό, 
μυστικό σύμπαν. Κολυμπώ νωχελικά κάτω από τις 
βραχώδεις καμάρες, αγγίζω τα λεία, ανοιχτόχρωμα 
πετρώματα με το χέρι μου, κάθε στιγμή είναι σα να 
διαρκεί αιώνες ευδαιμονίας. Ξαφνικά, έχω την πιο έξοχη 
συνειδητοποίηση: Ολόκληρη η ζωή μου αποκτά νόημα 
από αυτήν και μόνο την εμπειρία · δεν χρειάζομαι 
κανόναν άλλο ύψιστο προορισμό... 


Κάποτε απομακρύνομαι από τον ψηλό βράχο και 
κολυμπώ υπομονετικά μέχρι τα ρηχά νερά της ακτής, 
όπου αλλεπάλληλες δαντελωτές σπηλιές χάσκουν αινιγ- 
ματικά ολόγυρα· οι απότομες προεξοχές των άσπρων 
βράχων ορμούν και βυθίζονται στα σμαραγδένια νερά, 
σαν στιλέτα από ακριβό σμάλτο, σχηματίζοντας διαδο- 
χικές καμάρες και στοές που μοιάζουν σμιλεμένες από 
το χέρι ενός αόρατου μάγου. Ανάμεσά τους, πλήθος 
λίθινες κατασκευές σε απίθανα σχήματα και μεγέθη, 
ωθούν τη φαντασία να οργιάσει: σποραδικά μικρά 
κτίσματα με σκαλιστούς κίονες σε κυκλική διάταξη, με 
εγχάρακτα αετώματα και ημισφαιρικούς κρυστάλλινους 
θόλους - όλα πανέμορφα και μαγευτικά, όλα φτιαγμένα 
από ένα ημιδιάφανο ιριδίζον υλικό, όλα σε μυστηριακή 
αρμονία με το σεληνιακό τοπίο. 

Ξάφνου, πυκνή καταχνιά πέφτει γύρω μου. 
Τίποτα δεν φαίνεται καθαρά πια κι έχω την ακαθόριστη 
αίσθηση πως όλα γύρω μου αλλάζουν, ωστόσο εγώ 
εξακολουθώ να κατευθύνομαι προς τη μυστηριώδη 
ακτή... Πλησιάζοντας, ανάμεσα στις ρηχές σπηλιές 
ανακαλύπτω μια μικρή σκαλιστή πόρτα, φτιαγμένη από 
ένα αλλόκοτο ροδοκίτρινο υλικό. Την σπρώχνω με 
περίσκεψη, ανοίγει χωρίς δυσκολία. 

Βρίσκομαι τώρα μέσα σ' έναν πέτρινο θάλαμο, με 
πολλούς φεγγίτες διανοιγμένους ολόγυρα. Οι ηλιαχτίδες 
εφορμούν τολμηρά, συμπλέκονται μεταξύ τους σε 
συμμετρικές δέσμες και σχηματίζουν στον αέρα 
αιθέριους όγκους σαν βαμβάκι. Ποιοι να έχτισαν εδώ 
αυτό το θαύμα; αναρωτιέμαι, ενώ προχωρώ αργά στον 
επόμενο θάλαμο, ο οποίος αποτελείται από έναν ημιδιά- 
φανο θόλο κατασκευασμένο από λαμπερά γαλαζοπρά- 
σινα κρύσταλλα. Καθώς το φως ξεχύνεται άπλετο στο 
εσωτερικό του, νιώθω σα να πλέω σε μια φασματική 



γαλάζια λίμνη · οι απαλές ενέργειες με εξισορροπούν, με 
γαληνεύουν, ξεπλένουν το σώμα και το πνεύμα μου από 
τις αρνητικότητες του παρελθόντος. 

Η επόμενη κυκλική αίθουσα φαντάζει αλαβά- 
στρινη στη λευκότητά της, με πολλά τετράγωνα 
ανοίγματα ολόγυρα, που δίνουν θέα στην γαλήνια 
θάλασσα. Κάτω χαμηλά, είναι ριζωμένα παράξενα 
κοράλλια με ψηλούς κορμούς που συστρέφονται 
γοητευτικά και αλλάζουν όλα τα χρώματα της ίριδας * 
στο κέντρο του χώρου δεσπόζει ένα τεράστιο, άλικο 
ρόδο, που διαχέει παντού μια σχεδόν χειροπιαστή 
ρόδινη φωταύγεια. 

Ασυναίσθητα στρέφω το κεφάλι προς τα έξω 
και... κάτι καταπληκτικό συμβαίνει: Έτσι όπως το 
άπλετο ηλιακό φως περιλούζει τον κεντρικό βράχο, 
αυτός μοιάζει να εξαερώνεται σιγά-σιγά και να 
μετατρέπεται σε μια δονούμενη μάζα από φωτεινές 
αναλαμπές που αλλάζουν ασταμάτητα χρώματα, ώσπου 
ένας πίδακας από λευκόχρυσο φως ξεχύνεται από εκεί 
προς τον γαλανό ουρανό. Ο ψηλός βράχος με τους 
αψιδωτούς σχηματισμούς, τα δαντελένια σπήλαια 
ολόγυρα, οι μυστηριώδεις στοές με τα θαυμαστά 
κτίσματα, τα πάντα γύρω μου ξαχνίζουν και μεταμορ- 
φώνονται... Μπροστά στα έκθαμβα μάτια μου, ο 
φωτεινός πίδακας αλλάζει συνεχώς μορφές ώσπου 
σταθεροποιείται στη μορφή ενός φασματικού κώνου, ο 
οποίος κλιμακώνεται σε αλλεπάλληλες σειρές από 
λαμπερά ουράνια τόξα μέχρι την άκρη του ουρανού. 

Σαν μαγνητισμένη, ξαναβουτώ στο νερό και 
κολυμπώ μέχρι εκεί όπου μέχρι πριν λίγο στεκόταν ο 
μεγάλος βράχος με τις αψίδες. Χωρίς κανένα δισταγμό, 
αρχίζω ν' ανεβαίνω στο φασματικό σύμπλεγμα από 



ουράνια τόξα, με βήματα αργά και συρτά, σα να κυλώ 
πάνω τους. Τα αρμονικά, ιριδίζοντα χρώματα με 
γοητεύουν τόσο, ώστε αδυνατώ να σκεφθώ οτιδήποτε 
άλλο: το ιώδες, το κυανό, το γαλάζιο, το πράσινο, το 
χρυσοπράσινο, το κίτρινο, το πορτοκαλί, το κόκκινο, 
και ξανά πάλι το ιώδες -ατέλειωτες σειρές από 
φασματικά σκαλοπάτια που σβήνουν απαλά καθώς τα 
αφήνω πίσω μου- ώσπου, μέσα σε μια εκτυφλωτική 
λάμψη, βλέπω ν' ανοίγεται μπροστά μου ένας άλλος 
παράδεισος, ακόμα πιο απίθανος και απόκοσμος από 
τους προηγούμενους: Είμαι και πάλι μέσα στο νερό - μα 
τώρα η θάλασσα είναι διαφορετική, με μια καθαρότητα 
εξωπραγματική: ένα πέλαγος από αναλυτό τυρκουάζ 
απλώνεται τώρα γύρω μου· τα απαλά υποβρύχια 
ρεύματα σχηματίζουν λεπτούς κομματισμούς στην 
κάτασπρη άμμο του βυθού. Νιώθω το δροσερό χάδι του 
υγρού στοιχείου να μου ξεπλένει την ψυχή, καθώς 
κατευθύνομαι σταθερά σε μια μοναχική ατόλη που 
φαντάζει σαν σκουροπράσινο σμαράγδι στο μέσο του 
ωκεανού. Δεν είσαι πια η άλλη, μου ψιθυρίζει μια λεπτή 
φωνή μέσα μου μα δεν της δίνω ιδιαίτερη προσοχή. 

Βγαίνοντας στη λευκή, αστραφτερή αμμουδιά, για 
μερικά λεπτά κοντοστέκομαι και παρατηρώ τις όμορφες, 
ξύλινες καλύβες που είναι στερεωμένες με πασσάλους 
μέσα στο νερό, και το πυκνό φοινικόδασος που 
εκτείνεται ως το εσωτερικό του νησιού. Βιώνω μια 
περίεργη εσωτερική έκλαμψη, μια αναπάντεχη αίσθηση 
οικειότητας: σα να 'χω ξαναζήσει σε αυτό το μέρος, μου 
φαίνεται όλο και πιο γνώριμο, όλο και πιο αγαπητό... 
Ένας πολύχρωμος, εντυπωσιακός παπαγάλος τινάζει τα 
φτερά του και ύστερα πετάει μακριά... Ήχος δεν 
ακούγεται καθώς προσπερνώ τις καλύβες και αρχίζω να 
περιπλανιέμαι ανάμεσα στα ψηλά δένδρα, όλο και πιο 



βαθιά στο φοινικόδασος. 

Φθάνοντας στην κορφή ενός υψώματος, πέρα 
χαμηλά αντικρίζω ένα ξέφωτο όπου πολλοί άνθρωποι, 
άνδρες και γυναίκες, χορεύουν ξέφρενα γύρω από μια 
πορφυρή φωτιά που οι φλόγες της ξετυλίγονται 
επιβλητικές, σε απίθανο ύψος. Ένα πυκνό σύμπλεγμα 
από ρίζες υφαίνουν με το χώμα μια παράξενη, φυσική 
σκάλα, η οποία διευκολύνει αρκετά την κάθοδό μου 
προς το ξέφωτο. Ξαφνικά, ένα βέλος σφυρίζει ξυστά 
πλάι στο πρόσωπό μου και καρφώνεται σ' έναν χοντρό 
κορμό πίσω μου. Μου κόβεται η ανάσα, καθώς γυρίζω 
και το βλέπω να τρέμει ακόμα πάνω στο ξύλο. Ύστερα 
το βλέμμα μου ακολουθεί αυθόρμητα την αντίθετη 
πορεία του βέλους... 

Ο μυστηριώδης τοξότης δεν προσπαθεί καθόλου 
να καλυφθεί. Στέκεται μόνος, ξεχωριστά από τους 
υπόλοιπους, και με παρακολουθεί με βλέμμα αυστηρό, 
αετίσιο. Φαίνεται πολύ νέος, είναι ψηλός και αγέρωχος, 
με παράστημα αρχηγού πολεμιστή. 




Στα μυώδη χέρια του βαστά τόξο, μ' ένα βέλος 
περασμένο στη χορδή. Η φαρέτρα στον ώμο του είναι 
γεμάτη. Τα πλούσια κοκκινόξανθα μαλλιά του 
φουσκώνουν στιλπνά στον άνεμο -σίγουρα κάτι μου 
θυμίζουν... 

Αισθάνομαι όλο το είναι μου να αναστατώνεται. 
Ξαφνικά δεν νιώθω ξένη εδώ· ξέρω ότι γνωρίζω αυτόν 
τον άνδρα από πολύ παλιά, ξέρω ότι δεν κινδυνεύω 
πραγματικά απ' αυτόν, όπως ξέρω και ότι δεν το εννοεί 
όταν μου λέει: 4 Όσο είμαι εγώ ο φύλακας εδώ, στην 
Πρώτη Πύλη των Ουρανών, κανένας ξένος δεν γίνεται 
δεκτός χωρίς ν' αναμετρηθεί μαζί μου σε δίκαιη μάχη!” 

Ξέρω επίσης τι πρέπει να κάνω: άλλοτε παίζαμε 
ώρες αυτά τα παιχνίδια, και τώρα είμαι ξανά έτοιμη. Η 
σύντομη μονομαχία που ακολουθεί, μου επαναφέρει στη 
μνήμη ξεχασμένες συγκινήσεις και μοναδικές εντάσεις. 
Ο αντίπαλος αποδεικνύεται εξαιρετικά ευκίνητος, γρή- 
γορος, επιδέξιος αλλά, προς μεγάλη μου έκπληξη, κατα- 
φέρνω να αμύνομαι αποτελεσματικά χρησιμοποιώντας 
με περίπλοκη πολεμική τέχνη που μέχρι πριν από λίγα 
δευτερόλεπτα δεν γνώριζα πως κατείχα. 

Τότε, εκείνος μου χαμογελά μ' ένα ζεστό βλέμμα 
αποδοχής και η μάχη τελειώνει με μια αμοιβαία 
υπόκλιση. Όλοι οι υπόλοιποι πανηγυρίζουν γύρω μας κι 
εγώ βιώνω μια πρωτοφανή αγαλλίαση. 

Τώρα ναι, δεν είμαι η άλλη... 

Εδώ δεν είμαι ξένη. 

Εδώ είμαι ο αληθινός εαυτός μου, 
καθώς έχω επιστρέφει 
στην παλιά μου πατρίδα... 



Πέρα από τον Ουρανό 


Το διαστρικό ταξίδι μου στις εσχατιές του 
σύμπαντος έχει φθάσει στο τέλος του. Μέσα σε 
αντικρουόμενα συναισθήματα, αντικρύζω την θρυλική 
κοσμική δίνη, την πύλη ανάμεσα στους κόσμους, που 
ανοίγει και κλείνει με ρυθμό. Θυμίζει γιγάντιο 
σπειροειδή γαλαξία μα το κέντρο της φαντάζει κενό, 
σαν μαύρη τρύπα που καταπίνει τα πάντα. Αφήνω το 
αστρόπλοιο να παρασυρθεί εκεί μέσα, τη στιγμή 
ακριβώς που η πύλη κλείνει πίσω μου. 

Η φασματική δίνη με οδηγεί όλο και πιο βαθιά, 
όλο και πιο μακριά, με απίστευτη ταχύτητα που σβήνει 
κάθε αντίληψη του χρόνου... ώσπου νιώθω την απότομη 
επιβράδυνση και συνειδητοποιώ ότι πλησιάζω κάπου. 
Σύντομα το σκάφος ακινητοποιείται, ήχος δεν ακούγεται 
ήχος από πουθενά, για μερικά δευτερόλεπτα βιώνω μια 
παράδοξη κενότητα. Ύστερα παρατηρώ τους μετρητές, 
που δείχνουν ότι το εξωτερικό περιβάλλον είναι 
βιώσιμο. 

Πολύ προσεκτικά αποφασίζω να βγω έξω. 
Κοιτάζω ολόγυρα και διαπιστώνω πως βρίσκομαι σε μια 
απέραντη παραλία στρωμένη με γαλάζια άμμο, που 
γίνεται λευκή όταν συναντά τα κόμματα. Ξεπερνώντας 
τους αρχικούς δισταγμούς μου, αρχίζω να εξερευνώ το 
μαγευτικό τοπίο. Πάνω στην άμμο στέκονται διάσπαρ- 
τοι κοχυλιόσχημοι βράχοι διαφόρων μεγεθών και 
χρωμάτων. Κάποια στιγμή, παίρνω λίγη από τη γαλάζια 
άμμο στα χέρια μου και την αφήνω να κυλήσει μέσα 
από τα δάκτυλά μου, σαν ένας μικρός καταρράχτης από 



γαλάζια διαμαντάκια. 

Η θάλασσα, που εκτείνεται ως τα πέρατα του 
νυχτερινού ορίζοντα, είναι τελείως ατάραχη κι έχει ένα 
σαγηνευτικό ροδοκόκκινο χρώμα. Πέρα από τον 
ωκεανό, θαυμάζω την φαντασμαγορική ανατολή της 
κοσμικής δίνης που ξετυλίγεται σαν γιγάντιο κόσμημα 
σε όλο το νυχτερινό ορίζοντα. Όλα είναι τόσο ήρεμα, 
τόσο αλλόκοτα ειρηνικά, σ' έναν πλανήτη που φαίνεται 
ακατοίκητος... 



Συνεχίζω να εξερευνώ τους βράχους της ακτής, 
με τα παράξενα και πανέμορφα σχήματα. Στέκομαι για 
λίγο πλάι σ' ένα τεράστιο βραχώδες κοχύλι, που φέρει 
ένα μεγάλο άνοιγμα μπροστά. Με αρκετή επιφυλα- 
κτικότητα κοιτάζω μέσα και το μόνο που βλέπω είναι 



πηχτό σκοτάδι. Ωστόσο, πριν καν το καταλάβω, έχω 
ήδη περάσει στο εσωτερικό του. 

Γρήγορα, πιο γρήγορα απ' όσο περίμενα, φθάνω 
στην άκρη της στενής σήραγγας. Μένω έκθαμβη μόλις 
διαπιστώνω πως βρίσκομαι στην άκρη μιας εντυπω- 
σιακής πόλης, όπου όλα τα κτίσματα έχουν τη μορφή 
οστρακοειδών: Υπάρχουν “βούκινα” με ραβδώσεις, 
χρωματιστές “αχιβάδες”, μακρόστενα όρθια “κοχύλια”, 
ανοιχτά “στρείδια” με μαργαριτάρι/σπίτι στο κέντρο 
τους, γαλάζιες λίμνες με κοραλλένιους πύργους. 
Διακρίνω πλούσια φασματικά φυλλώματα που ορθώνο- 
νται πολύχρωμα στον έναστρο ουρανό, γιγάντιες 
θαλάσσιες ανεμώνες που αιχμαλωτίζουν την προσοχή 
με τα αστραφτερά χρώματά τους. 

Για απροσδιόριστο χρονικό διάστημα περιδια- 
βαίνω στα στενά μονοπάτια της πόλης, ώσπου 
καταλήγω μπροστά σ' ένα πλατινόχρυσο μέγαρο σε 
σχήμα αχιβάδας, το οποίο ξεχωρίζει από τα υπόλοιπα 
χάρη στο εξαιρετικό μέγεθος και τη σπάνια λαμπρότητά 
του. Μένω εκεί και το θαυμάζω για λίγα μακάρια λεπτά, 
ώσπου αντιλαμβάνομαι μια έντονη αλλά διακριτική 
παρουσία δίπλα μου. Στρέφω και αντικρύζω έναν 
γοητευτικό έφηβο που εντυπωσιάζει με το ψιλόλιγνο 
ξωτικό παράστημα, τον γαλαζοπράσινο χιτώνα, τα 
ξανθά μαλλιά, τα λαμπερά, γαλάζια μάτια. Ξαφνιάζομαι 
μόλις συνειδητοποιώ ποιόν μου θυμίζει, κάποιον που 
γνώριζα πολύ παλιά -δεν τολμώ να το πιστέψω: Να 
είναι πράγματι ο Τζάρεθ, ο αλλοτινός καλύτερος φίλος 
μου, που χάθηκε για πάντα όταν είμασταν μόλις δεκα- 
τριών χρονών; αναρωτιέμαι κι εκείνος χαμογελά 
αινιγματικά, γνέφοντας ελαφρά σε κατάφαση, σα να 
έχει διαβάσει τη σκέψη μου. 



“Αυτή είναι μία από τις αμέτρητες πόλεις των νεκρών”, 
μου εξηγεί με φωνή που δεν ακούγεται παρά μόνο σαν 
νοερό μήνυμα στον αιθέρα. “Εδώ έρχονται όσες ψυχές 
επιθυμούν την ειρήνη και την εξέλιξη, κι έχουν 
συνάφεια με τα στοιχεία του νερού και του αέρα!” 

Συνεχίζουμε μαζί τη βόλτα σε όλη την έκταση της 
παραμυθένιας πόλης, στους φιδίσιους δρόμους με τα 
υπέροχα κτίσματα, στα άλση με τα αστραφτερά 
κοραλιόδενδρα, τις γιγάντιες πολύχρωμες ανεμώνες, τις 
χιβαδόλιμνες... και τότε, ξημερώνει... 



Η κοσμική δίνη έχει πια υψωθεί στον ουρανό και 
φωτοβολεί σαν σουπερνόβα, ωστόσο το υπέρλαμπρο 
φως δεν με ενοχλεί· αντίθετα, με αναζωογονεί, με 
εξισορροπεί, με αφυπνίζει. Ταυτόχρονα, όλα τριγύρω 
αρχίζουν να μεταβάλλονται ακολουθώντας έναν κοινό 
εσωτερικό ρυθμό: Τα περιγράμματα δεν είναι πια τόσο 
ξεκάθαρα, τα σχήματα όχι τόσο στέρεα. Όλα φαντάζουν 



πιο ρευστά, πιο διάφανα, πιο μαγικά. Νιώθω την 
απρόσμενη αλλαγή ακόμα και στον Τζάρεθ, ακόμα και 
σε μένα... 

“Κάθε φορά που η κοσμική δίνη ανατέλλει, κανένας και 
τίποτα εδώ δεν μένει πια το ίδιο”, αντηχεί η φωνή του 
μέσα στη συνείδησή μου, ενώ άπλετο φως ξεχύνεται 
από το στερέωμα προς τα κάτω, κατακλύζοντας τα 
πάντα, δίνοντας άλλες μορφές, νέα δύναμη, αγνή 
ενέργεια, πληρότητα. Παγκόσμια έκσταση... 

Κάποτε η κοσμική δίνη αρχίζει να γέρνει προς τη 
δύση της. Μια ιονισμένη, ρόδινη φωταύγεια απλώνεται 
παντού, καθώς το μύστη ριακό φως εξασθενίζει σιγά- 
σιγά. Όλα καλύπτονται σταδιακά από το ιώδες πέπλο 
της νύχτας που έρχεται, οι όγκοι και οι μορφές 
αποκτούν ξανά τη στερεότητά τους, μα τώρα όλα είναι 
κάτι άλλο... 

“Αν η δύση σε βρει εδώ, η πύλη θα κλείσει για πάντα. 
Δεν θα υπάρχει γυρισμός για σένα”, μου αναγγέλλει 
θλιμμένα ο Τζάρεθ, στην όχθη της μικρής χιβαδόλιμνης 
όπου έχουμε σταθεί. Ασυναίσθητα καθρεφτίζομαι μέσα 
στα γαλήνια βιολετιά νερά. Η ανάρια εικόνα μου μαζί 
του με μαγνητίζει· δεν θέλω να φύγω, δεν θέλω καν να 
σκέφτομαι ότι πρέπει να φύγω... 

“Όχι... όχι ακόμη. Ο χρόνος γι' αυτό δεν έχει έλθει 
ακόμη...” αντηχεί η φωνή του μέσα μου ακόμα μια 
φορά. 


Χωρίς καν να καταλαβαίνω πώς, ήδη απομα- 
κρύνομαι από κοντά του, αργά στην αρχή, γρηγορότερα 
μετά, και τον παρατηρώ με πόνο, ενώ εκείνος μου 
χαμογελά πικρά. Δεν γίνεται αλλιώς... 

Βρίσκομαι να τρέχω μονάχη ως στην άκρη της 
πόλης, διασχίζω βιαστικά τη μαύρη σήραγγα, φθάνω 



ξανά στην κυανή αμμουδιά. Για μια στιγμή μονάχα 
κοντοστέκομαι και κοιτάζω ολόγυρα, τυλιγμένη σε μια 
βαθιά νοσταλγία για όσα έζησα εδώ - γεγονότα που ήδη 
μου φαίνονται σα να συνέβησαν χιλιάδες χρόνια πριν, 
κάπου μέσα σ' ένα νοσταλγικό όνειρο. Στο μεταξύ, η 
δύση προχωρεί όλο και πιο γοργά, ο χρόνος τρέχει... 

Απωθώντας βίαια μια έντονη θλίψη και πολλές 
επαναστατικές σκέψεις, πιέζω τον εαυτό μου ν' ανέβει 
γρήγορα στο αστρόπλοιο. Ανάβω τις μηχανές, ακούω τις 
τουρμπίνες να στροβιλίζονται, το σκάφος ανυψώνεται, 
διασχίζει τον νυχτερινό ουρανό πάνω από τη θάλασσα, 
με κατεύθυνση προς το κέντρο της κοσμικής δίνης. 
Πέφτω μέσα εκεί, πάνω στην ώρα πριν η κοσμική πύλη 
κλείσει οριστικά πίσω μου. Το μάτι της δίνης με 
απορροφά, πέφτω σε ίλιγγο, όλα σβήνουν και χάνονται 
σαν ένα μακρινό, ξένο όραμα. 

Κατόπιν ξυπνώ και είμαι πάντα εδώ... 


